La sera ei Silvana l'emprema che arriva ell'ustria. Cura ch'ella arva igl esch d'entrada stat Andri denton gia leu a cauld. Ella targlina, semetta denton sper el. In mument negin dad els dus che di enzatgei. Lu tuschrogna Andri: «Has anflau mia brev?», damonda el. Silvana vegn tut steria. «Tgei brev?», damonda ella mussond aschi pauc interess sco pusseivel. «Jeu level s'entupar cun tei, sut la punt. Mo miu vischin ei lischnaus ora en siu curtgin, cura che jeu sun vegnius ord casa ed jeu hai stuiu gidar el. El veva aschi mal che jeu vess buca saviu schar star el tut persuls.» Silvana senta tuttenina las tschittas en siu venter. «Quei ei schon ok», di ella e surri schenadamein. «Lein ir ensemen cun aissa la fin d'jamna?», damonda Andri viaden el ruaus. Silvana laguota e di: «Gie, clar, quei fuss cool!» Cura ch'els rin in sin l'auter tut schenai, sesarva igl esch ed in vent freid cufla viaden. «Spert, en in'ura vegnan Dario e Robin», audan ins Noelia che fa smanis cun ina scua ed ina sadiala plein colur enta maun. Davos ella arriva Curdin ch'ei armaus oz per ina ga cun ina lumpa, ina rolla folia da protecziun ed in tschetschapuorla enstagl d'ina greva tastga da sport. «Quei dat propi ina coola surpresa, ni buc? Spert, vegni», diregia Noelia ils auters. Lezs suondan ella fetg bugen per saver dar in'emprema egliada silla stanza d'emprova. «Uau, quei ei perfetg!», excloma Silvana ina mesa minuta pli tard. Ils auters cuoran tut incantai suenter ad ella en stanza e semettan alla lavur. Noelia surpren il commando e suenter ina mes'ura vesa ei ora gia dètg pulit. En quei mument sesarva igl esch ed il scolast Valentin entra. Plein renconuschientscha dat el il tgau. «Quei ei gie ina stanza d'emprova ideala!», selegra el. Andri seglia tuttenina sin peis sco sch'el fuss vegnius tuccaus dil cametg e cloma: «Scolast Valentin, scolast Valentin, saveis Vus buca far ina fotografia da nus cun Vies telefonin e tarmetter ella a Robin? En tschun minutas vegn el numnadamein ensemen cun Dario cheu ell'ustria!» «Ou gie», cloman Silvana e Curdin ensemen. «Buca problem», surri il scolast e lai semetter en posa ils giuvenils. Tuts fan sco sch'els sunassen lur instruments ed Andri drezza silla gruppa ina sadiala che sto survir sco reflectur improvisau. «Clic», fa il telefonin dil scolast Valentin. Andri dat ad el la numera da Robin, e Curdin propona da scriver il suandont: «Ei dat ina pintga midada dil plan, vus anfleis nus ella nova stanza d'emprova – da scala giu, igl emprem esch a seniester.» Lu spetgan tuts plein tensiun.

La sera e la Silvana l'amprema ca riva tier l'ustreia. Cur c'ella earva igl esch d'antrada stat igl Andri dantànt gea là a tgòld. Ella targegna, va alura dantànt vei tier el. Egn mumaint gi nign dad els dus anzatge. Alura ampeara igl Andri: «Âs cato la mia breav?». La Silvana samarvainta. «Tge breav?», ampeara ella, mussànd aschi poc interess sco pussevel. «Jou leva s'antupar cun te, sut la pùnt. Mo igl mieus vaschegn e sglischieu or agl sieus curtgegn, cur c'jou sund vagnieu ord tgea ad jou ve stuieu gidar ad el. El veva aschi mal c'jou vess betga savieu schar star el tut sulet.» La Silvana sainta tutanegna las tschitabulas agl sieus vainter. «Quegl e schon ok», gi ella a suri da schanada. «Lagn ir anzemel cun essa la fegn d'eanda?», ampeara igl Andri veiadaint agl ruos. La Silvana laguta a gi: «Ea, cler, quegl fuss cool!» Cur c'els rin l'egn separ l'oter tut schanos, sasearva igl esch ad egn vent fred cufla veiadaint. «Speart, an egn'ura vignan igl Dario ad igl Robin», od'ign la Noelia ca fa spargamaints cun egna scùa ad egna sadeala plagn calur ainta màn. Davo ella riva igl Curdin c'e armo oz par egn'ea cun egn sdratsch, egna rola folia da protecziùn ad egn tschetschapulvra anstagl d'egna greava tastga da sport. «Quegl dat propi egna coola surpresa, near betg? Speart, vagned», diregia la Noelia igls oters. Quels savundan fetg bugent ella par saver dar egn'amprema iglieada an la stànza d’amprova. «Uau, quegl e parfetg!», cloma la Silvana egna measa minuta ple tard. Igls oters curan tut incantos suainter ad ella an la stànza a sametan a la lavur. La Noelia surprenda igl comando a suainter egna meas'ura vez'igl schon or detg pulit. An que mumaint sasearva igl esch ad igl surmester Valentin aintra. Plagn rancunaschientscha dat el digl tgieu. «Quegl e gea egna stànza d'amprova ideala!», salegra el. Igl Andri saglia tutanegna sen pes sco sch'el fuss vagnieu tutgieu digl tgametg a cloma: «Surmester Valentin, surmester Valentin, savez Vus betga far egna fotografeia da nus cugl Voss telefonet a tarmeter ella agl Robin? An tschentg minutas vean el numnadameing anzemel cugl Dario qua an l'ustreia!» «Ou ea», cloman la Silvana ad igl Curdin anzemel. «Nign problem», suri igl surmester a gi agls sculars da sameter an posa. Tuts fan sco sch'els sunassan lur instrumaints ad igl Andri dreza sen la grupa egna sadeala ca sto survir sco reflectur improviso. «Clic», fa igl telefonet digl surmester Valentin. Igl Andri dat ad el igl numer digl Robin, ad igl Curdin propona da scriver igl savundànt: «Igl dat egna pintga midada digl plan, vus cataz nus an la nova stànza d’amprova – da stgeala giou, gl'amprem esch a saniester.» Alura spetgan tuts plagn tensiùn.

La seira è Silvana l'amprema tgi reiva ainten l'ustareia. Cura tg'ella derva igl isch d'antrada, stat Andri dantant gio lò a tgod. Ella targigna, sa metta pero dasper el. En mument nign dad els dus tgi dei ensatge. Alloura tusseglia Andri: «Ast catto la mia brev?», dumonda'l. Silvana vign tot marva. «Tge brev?» dumond'la mussond schi pac interess scu pussebel. «Ia leva m'antupar cun tè, sot la punt. Ma igl mies vaschign è sglischia or aint igl sies curtgign, cura tg'ia sung nia ord tgesa ed ia va stuia gidar ad el. El veva schi mal tg'ia vess betg savia lascher star el tot sulet.» Silvana resainta tottanegna las pulas aint igl sies vainter. «Chegl è schon ok», dei'la cun en surreir schinigia. «Lainsa eir ansemen cun essa la fegn d'emda?», dumonda Andri sottavousch. Silvana strangla e dei: «Ea, cler, chegl fiss cool!» Cura tg'els reian l'egn vers l'oter tot schinigias, sa derva igl isch ed en vent freid zofla veadaint. «Spert, an en'oura reivan Dario e Robin», ins sainta Noelia tgi fò spergiamaints cun ena scua ed ena sadela plagn calour ainta mang. Davos ella reiva Curdin tg'è armo oz eneda cun en sdratsch, ena rolla folia da protecziun ed en tschitschapolvra anstagl d'ena greva tastga da sport. «Chegl dat propi ena coola surpresa, ubetg? Spert, ni», dirigia Noelia igls oters. Igls ezs suondan ella fitg gugent per saveir dar en'amprema igleida segl local da prova. «Uau, chegl è perfetg!», excloma Silvana ena mesa minuta pi tard. Igls oters corran tot incantos siva ad ella aint igl local e sa mettan alla lavour. Noelia surpeglia igl commando e siva d'ena mes'oura veigl or gio dètg pulit. An chel mument sa derva igl isch ed igl scolast Valentin aintra. El dat digl tgea. «Chegl è gio en local da prova ideal!» sa legra'l. Andri saglia tottanegna an peis, scu sch'el fiss nia tutgia digl tgametg, e cloma: «Scolast Valentin, scolast Valentin, savez betg far ena fotografia da nous cugl Voss telefonign e tarmetter ella a Robin? An tschintg minutas vign el numnadamaintg ansemen cun Dario cò ainten l'ustareia!» «Ou ea», cloman Silvana e Curdin ansemen. «Nign problem», surrei igl scolast e lascha sa metter an posa igls giuvenils. Tots fon scu sch'els sunessan lour instrumaints ed Andri drezza sen la gruppa ena sadela tgi stò sarveir scu reflectour improviso. «Clic», fò igl telefonign digl scolast Valentin. Andri dat la nomra da Robin ad el e Curdin propona da screiver igl suandont: «I dat ena pitschna midada digl plan, vous ans cattez aint igl nov local da prova – da stgela giu, igl amprem isch a sanester.» Alloura spetgan tots plagn tensiun.

La saira es Silvana la prüma chi riva in ustaria. Cur ch'ella evra la porta es Andri però già lo a chod. Ella ponderescha ün batterdögl, as tschainta alura però sper el. Ün mumaint staun tuots duos lo sainza dir pled. Alura scuttina Andri: «Hest chatto mieu scrittin?», dumanda el. Silvana es tuot schmorta. «Che scrittin?», dumanda ella mussand ch'ella nun ho bger interess. «Eau am vulaiva inscuntrer cun te, suot la punt. Ma mieu chantunais es sglischo our in üert, cur ch'eau sun gnieu our d'chesa ed eau al d'he stuvieu güder. El vaiva uschè mel ch'eau nu füss sto bun da'l lascher be sulet.» Silvana sainta tuot in ün dandet ils splerins in sieu vainter. «Ok», disch ella e surria ün pô scheneda. «Vulainsa ir insembel cull'assa la fin d'eivna?», dumanda Andri suot vusch. Silvana travuonda e disch: «Schi, cler, que füss cool!» Cur ch'els rian ün sü per l'oter tuot schenos, s'evra la porta ed ün vent fraid boffa aint in suler. «Svelt, in ün'ura vegnan Dario e Robin», s'oda a Noelia chi fo mots cun üna scua ed üna sadella cun culur in maun. Davous ella riva Curdin. El ho hoz in maun ün sdratsch, folias per proteger il palintschieu ed ün tschütschapuolvra invezza d'üna greiva tas-cha da sport. «Que do propi üna coola surpraisa, nischi? Svelt, gni!», dirigia Noelia als oters. Quels la seguan be dalum per pudair der üna prüm'öglieda al local da prouva. «Uau, super!», clama Silvana ün mez minut pü tard. Ils oters la cuorran zieva güvland aint il local e's mettan vi da la lavur. Noelia surpiglia il cumand e zieva üna mezz'ura vezza tuot our già dret bain. In quel mumaint s'evra l'üsch e'l magister aintra. Ed eir el es be lodavaglias: «Que es ün local da prouva ideel!», s'allegra el. Andri saglia sü scu sch'el füss gnieu tucho da la sajetta e clama: «Sar magister, sar magister, nu po El fer üna fotografia da nus cun Sieu telefonin e trametter quella a Robin? In tschinch minuts rivan nempe el e Dario cò in ustaria!» «Ou schi», claman Silvana e Curdin. «Üngün problem», surria il magister e disch als scolars da's metter in posa. Tuots faun scu sch'els sunessan lur instrumaints ed Andri drizza üna sadella, chi serva scu reflectur improviso, sülla gruppa. «Clic», fo il telefonin da sar Valentin. Andri al do il numer da Robin e Curdin propuona da scriver il seguaint suot la fotografia: «Pitschna müdeda: vus ans chattais aint il nouv local da prouva – giò da s-chela, il prüm üsch a schnestra.» Alura spettan tuots plain tensiun.

La saira es Silvana la prüma chi riva in ustaria. Cur ch'ella driva la porta es Andri però fingià là a chod. Ella ponderescha ün batterdögl, as tschainta lura però sper el. Ün mumaint stan tuots duos là sainza dir pled. Lura scuttina Andri: «Hast chattà meis scrittin?», dumonda el. Silvana es tuot schmorta. «Che scrittin?», dumonda ella muossond ch'ella nun haja bler interess. «Eu'm vulaiva inscuntrar cun tai, suot la punt. Ma meis vaschin es sglischi oura in üert, cur ch'eu sun gnü our d'chasa ed eu til n'ha stuvü güdar. El vaiva uschè mal ch'eu nu füss stat bun da til laschar be sulet.» Silvana sainta tuot in ün dandet ils splerins in seis vainter. «Ok», disch ella e surria ün pa schenada. «Lain ir insembel cull'assa la fin d'eivna?», dumonda Andri suot vusch. Silvana travuonda e disch: «Schi, cler, quai füss cool!» Cur ch'els rian ün sü per tschel tuot schenats, as driva la porta ed ün vent fraid boffa aint in piertan. «Svelt, in ün'ura vegnan Dario e Robin», as doda a Noelia chi fa mots cun üna scua ed üna sadella cun culur. Davo ella riva Curdin. El ha hoz in man ün sdratsch, folias per proteger il fuond ed ün tschütschapuolvra invezza d'üna greiva tas-cha da sport. «Quai dà propa üna coola surpraisa, nischi? Svelt, gnit!», dirigia Noelia als oters. Quels tilla seguan be subit per pudair dar üna prüm'ögliada al local da prouva. «Uau, super!», cloma Silvana ün mez minut plü tard. Tschels tilla cuorran davo güvlond aint il local e's mettan vi da la lavur. Noelia surpiglia il cumond e davo üna mezz'ura vezza tuot oura fingià dret bain. In quel mumaint as driva l'üsch e'l magister aintra. Ed eir el es be lodavaglias: «Quai es ün local da prouva ideal!», s'allegra el. Andri saglia sü sco sch'el füss gnü toc da la sajetta e cloma: «Sar magister, sar magister, nu po'L far üna fotografia da nus cun Seis telefonin e tilla trametter a Robin? In tschinch minuts rivan nempe el e Dario qua in ustaria!» «Ou schi», cloman Silvana e Curdin. «Ingün problem», surria il magister e disch als scolars da's metter in posa. Tuots fan sco sch'els sunessan lur instrumaints ed Andri drizza üna sadella, chi serva sco reflectur improvisà, sülla gruppa. «Clic», fa il telefonin da sar Valentin. Andri til dà il nomer da Robin e Curdin propuona da scriver il seguaint suot la fotografia: «Pitschna müdada: vus ans chattais aint il nouv local da prouva – giò da s-chala, il prüm üsch a schnestra.» Lura spettan tuots plain tensiun.


h) «Ti contas bien», excloma Andri cun buca rienta.

8. «Tei tgantas bagn», excloma igl Andri cun buca riainta.

h) «Te cantas bagn», excloma Andri cun buca rionta.

8. «Tü chauntast bain», disch Andri cun ün surir.

8. «Tü chantast bain», disch Andri cun ün surier.


La musica ei dad ault, la halla ei stgira e naven dalla tribuna strusch vesan ins tgei che schabegia en halla, perquei ch'ils reflecturs tschorventan. Aschia remarca negin las duas persunas ch'ein vegnidas a discus en halla da gimnastica e che sepusan ussa discretamein encunter il mir: ina ei gronda ed ha in venter tut rodund sut il manti d'unviern, l'autra ei pintga ed eleganta e porta sur il bratsch ina tastga da maun. Cura ch'ils scolars fan puspei cazzola, ei negin pli leu.

La musica e dadòlta, la sala e stgira a davent da la tribuna vez'ign strusch tge ca schabegia an la sala, parquegl c'igls reflecturs tschorvan. Ascheia remartga nign las duas parsùnas c’en vagnidas tut dascus an la sala da gimnastica a ca saposan ussa discretameing ancùnter igl mir: egna e grànda ad â egn vainter tut radund sut igl manti d'unviern, l'otra e pintga ad elegànta a porta sur igl bratsch egna tastga da màn. Cur c'igls sculars fan puspe cazola, e nign ple là.

La musica è dad ot, la sala è stgeira e giu dalla tribuna ins vei strousch, tge tgi capeta an sala, perchegl tg'igls reflectours tschorvaintan. Uscheia nign tgi remartga las dus persungas tg'èn neidas a dascous ainten la sala da gimnastica e tgi sa posan ossa discretamaintg cunter igl meir: Egna è gronda ed ò en vainter tot radond sot igl mantel d'anviern, l'otra è pitschna ed eleganta e porta ena tastga da mang sen bratsch. Cura tg'igls scolars fon puspe gleisch, è nign ple lò.

La musica es fich dad ot, la sela es ins-chürida e davent dal palc as vezza melapaina che chi capita in sela, perque cha'ls reflectuors sorbaintan. Uschè nu do üngün bada a las duos persunas chi sun gnidas adascus illa sela da gimnastica e chi s'haun puzzedas be dadains üsch cunter la paraid: üna da quellas persunas es granda ed ho ün clap buttatsch suot il mantel d'inviern, l'otra es pitschna ed eleganta e porta üna tas-china vi dal bratsch. Cur cha'ls scolars faun darcho glüsch, nun es pü üngün d'intuorn.

La musica es fich dad ot. La sala es ins-chürida e davent dal palc as vezza malapaina che chi capita in sala, perquai cha'ls reflecturs tschiorbaintan. Uschè nu dà ingün bada a las duos persunas chi sun gnüdas adascus illa sala da gimnastica e chi s'han pozzadas be dadaint üsch cunter la paraid: üna da quellas persunas es gronda ed ha ün clap buttatsch suot il mantel d'inviern, l'otra es pitschna ed eleganta e porta üna tas-china vi dal bratsch. Cur cha'ls scolars fan darcheu glüm, nun es plü ingün d'intuorn.


Jeu sai co ins fuorma il plural regular dils nomens e sai numnar entgins nomens che han in plural irregular.

Jou se co ign furma igl plural regular digls nomens a se numnar anquals nomens c'ân egn plural iregular.

Ia sa, scu tg'ins furma igl plural regular digls nomens e sa numnar enqual nomen tg'ò en plural irregular.

Eau se, cu cha's fuorma il plural reguler dals nomens e se numner ün pêr nomens chi haun ün plural irreguler.

Eu sa, co chi's fuorma il plural regular dals nomens e sa nomnar ün pêr nomens chi han ün plural irregular.


Duront l'emprova l'auter di suenter scola ei Silvana profundada dil tuttafatg en patratgs. Ella ponderescha vi e neu, sch'il cedel savess propi esser dad Andri, e munchenta perquei l'entschatta dall'emprema canzun gia per la tiarza ga. Curdin che sto suenter aunc ir al trenament ei vilaus. «Aschia vegnin nus oz mai a fin, seconcentrei», fa el zacras ed entscheiva la canzun gest aunc ina ga.

Durànt l’amprova l'oter gi suainter scola e la Silvana profundada digl tutafatg an patratgs. Ella ponderescha vei a nà, sch'igl zedel savess propi easser digl Andri, a mancainta parquegl gea par la tearza geada l'antscheata da l'amprema canzùn. Igl Curdin ca sto suainter ànc ir agl trenamaint e vilo. «Ascheia vagnagn nus oz mena a fegn, saconzentrad», zacreg'el ad antscheva gest ànc egn'ea la canzùn.

Durant la prova igl proxim de siva scola è Silvana digl tottafatg distracta. Ella ponderescha veano, sch'igl cedel savess propi esser dad Andri, e mantgainta perchegl l'antschatta dall'amprema canzung gio per la terza geda. Curdin, tgi stò siva anc eir agl trenamaint, è vilo. «Uscheia nignsa mai a fegn oz, az concentre», blastema'l ed antscheva la canzung gist anc eneda.

Il di zieva, düraunt la prouva, es Silvana approfundida in impissamaints. Ella stüdgia vi e no, scha'l scrittin pudess propi esser dad Andri e manchaunta perque già per la terza vouta il cumanzamaint dal prüm song. Curdin chi stu aunch'ir zieva a trener es grit: «Uschè nu gninsa hoz mê a fin, concentrè's», blastemma el e cumainza güst aunch'üna vouta a suner il töch.

Il di davo, dürant la prouva, es Silvana approfundida in impissamaints. Ella stübgia via e nan, scha'l scrittin pudess propa esser dad Andri e manchainta perquai fingià per la terza jada il cumanzamaint dal prüm song. Curdin chi sto amo ir davo a trenar es grit: «Uschè nu gnina hoz mai a fin, as concentrai», blastemma el e cumainza amo üna jada a sunar il toc.


Cuort avon las quater svanescha Silvana senza ch'enzatgi remarchi en direcziun dalla punt. Sin via tippescha ella cun detta freida in sms: «Hei No, sun sin via tier la punt. Jeu telefoneschel a ti dallas tschun, schiglioc va ad encurir mei, cs Silv». Ei varga buc ina mesa minuta tochen ch'ei fa 'piip piip' e Noelia rispunda che Silvana dueigi far aschi bien e raquintar ad ella tut, ella seigi persula a casa e spetgi Silvana sil pli tard dallas tschun. Silvana sto surrir e sesa giu el cuvel. Siu cor batta. Per mintga canera sesnuescha ella e mira entuorn. Mo ei schabegia nuot e negin vegn. Trumpada, mo tuttina levgiada, semetta ella suenter ina mes'ura sin via anavos. Ella va directamein tier Noelia per raquintar ad ella l'entira story.

Curt avànt las quater svanescha la Silvana sainza c'anzatgi ancorschi an direcziùn da la pùnt. Sen veia tipescha ella cun deta freda egn sms: «Hei No, sund sen veia tier la pùnt. Jou telefonesch a tgei a las tschentg, via schiglioc ad ancurir me, tgs Silv». Igl passa betg egna measa minuta antocen c'igl fa «piip piip» a la Noelia raspunda ca la Silvana degi alura raquintar tut ad ella, ella segi suleta a tgea a spetgi la Silvana segl ple tard a las tschentg. La Silvana sto surir a sea giou an la tàna. Igl sieus cor bata. Tier mintga canera saschnuescha ella a varda anturn. Mo igl schabegia nut a nign vean. Trumpada, mo tutegna leavgeada, sameta ella suainter egna meas'ura sen veia anavos. Ella va directameing tier la Noelia par raquintar ad ella l'antiera storry.

Cuort aunz las quatter svanescha Silvana adascus e vo vers la punt. Sün via scriva ella cun daunta fraida ün sms: «Hei No, sun in viedi vers la punt. Telefonaro intuorn las tschinch, ok? cs Silv». Poch zieva fo que già 'piip piip' e Noelia respuonda a Silvana ch'ella dessa quinter zieva tuot, ch'ella saja suletta a chesa e la spetta. Silvana stu surrir e tschainta giò suot la punt. Sieu cour batta. Mincha canera la fo trer ün sagl. Ella guarda intuorn, ma a nu capita ünguotta ed üngün nu vain d'invers. Dischillusa, ma surleivgeda, as metta ella zieva üna mezz'ura darcho in viedi. Ella vo be dalum tar Noelia per quinter tuot la story.

Cuort avant las quatter svanischa Silvana adascus e va vers la punt. Sün via scriva ella cun dainta fraida ün sms: «Hei No, sun in viadi vers la punt. Telefonarà intuorn las tschinch, ok?, cs Silv». Pac davo faja fingià 'piip piip' e Noelia respuonda a Silvana ch'ella tilla dessa davo quintar tuot, ch'ella saja suletta a chasa e tilla spetta. Silvana sto surrier e sezza giò suot la punt. Seis cour batta. Mincha canera tila fa trar ün sagl. Ella guarda intuorn, ma i nu capita nöglia ed ingün nu vain d'invers. Dischillusa, ma surleivgiada as metta ella davo üna mezz'ura darcheu in viadi. Ella va be subit pro Noelia per tilla quintar tuot la story.


Ils flyers, culs quals ils affons enqueran ina stanza d'emprova, sgulatschan el vent freid. Bufatg ed a moda aschi discreta sco pusseivel van ils scolars tras las medemas vias sco il di avon. Els allontaneschan puspei ils flyers, tschontschan strusch in cun l'auter e lain pender ils tgaus.

Igls flyers, cugls quals igls unfànts anquieran egna stànza d'amprova, sgulatschan agl vent fred. Bufatg ad a moda aschi discreta sco pussevel van igls sculars tras las mademas veias sco igl gi avànt. Els alontaneschan puspe igls flyers, bagliafan strusch l'egn cun l'oter a laschan palandar igls tgieus.

Igls flyers, cugls quals igls unfants tschertgan en local da prova, sgulatschan aint igl vent freid. Bufatg ed a moda schi discreta scu pussebel von igls scolars tras las mademas veias scu igl de avant. Els allontaneschan puspe igls flyers, discorran strousch l'egn cun l'oter e laschan pender las alas.

Ils flyers chi pendan dapertuot in vschinauncha svolazzan aint il vent. Tuot chaps vaun ils scolars tres las listessas vias scu il di avaunt. Els piglian darcho giò ils flyers, discuorran melapaina ün cun l'oter e laschan pender las elas.

Ils flyers chi pendan dapertuot in cumün svolazzan aint il vent. Tuot chaps van ils scolars tras las listessas vias sco il di avant. Els piglian darcheu giò ils flyers, discuorran malapaina ün cun tschel e laschan pender las alas.


«Pertgei pomai essas vus aschi staunchels?», sesmarveglia il scolast Valentin l'auter di. Ils scolars miran in sin l'auter e tilan innocentamein la schuiala. «Robin e Dario han oz ils examens d'admissiun, nus tenin ils polischs per els. E vus arvis vos cudischs da matematica sin pagina 145 ...» «Toc, toc», splunta ei vid igl esch amiez la construcziun dil scolast. Igl esch sesarva per ina fessa ed entrar entran il president communal, sia dunna ed il possessur dall'ustria. Ils scolars miran in sin l'auter plein sterment.

«Partge eassas vus aschi stàncels?», saschmarveglia igl surmester Valentin l'oter gi. Igls sculars vardan l'egn separ l'oter a tiran inozaintameing las givealas. «Igl Robin ad igl Dario ân oz examens d'admissiùn, nus tanagn igls poleschs par els. A vus arvez igls voss cudeschs da matematica sen pagina 145 ...» «Toc, toc», splùnt'igl ved igl esch amiez la construcziùn digl surmester. Igl esch sasearva par egna fessa ad antrar aintran igl president comunal, sia duna ad igl possessur da l'ustreia. Igls sculars vardan l'egn separ l'oter plagn starmaint.

«Pertge pomai ischas vous schi stanchels?» sa smarveglia igl scolast Valentin l'oter de. Igls scolars vardan l'egn sen l'oter e teiran innocentamaintg las spatlas. «Robin e Dario on oz igls examens d'admissiun, nous tignagn igls poleschs per els. E vous darviz igls voss codeschs da matematica sen pagina 145 ...» «Toc, toc», petgigl ve digl isch, aintamez la construcziun digl scolast. Igl isch sa derva per ena fessa ed i aintran igl mastral, la sia donna ed igl possessour dall'ustareia. Igls scolars vardan l'egn l'oter plagn starmaint.

«Perche essas uschè staungels?», dumanda il magister il di zieva tuot stut. Ils scolars guardan ün sün l'oter e faun ils innozaints. «Robin e Dario haun hoz ils examens d'admissiun, nus als tgnains ils poleschs. E vus avris uossa voss cudeschs da matematica a la pagina 145 ...» «Toc, toc», picha que sün üsch immez la frasa dal magister. L'üsch s'evra ün pôin ed ad aintran il president cumünel, sia duonna e'l proprietari da l'ustaria. Ils scolars as guardan tuot spaventos.

«Perche eschat uschè stanguels?», dumonda il magister il di davo tuot stut. Ils scolars guardan ün sün tschel e fan ils innozaints. «Robin e Dario han hoz ils examens d'admissiun, nus tils tgnain ils polschs. E vus drivis uossa voss cudeschs da matematica a la pagina 145 ...» «Toc, toc», picha sün üsch immez la frasa dal magister. L'üsch as driva ün zich ed id aintran il president cumünal, sia duonna e'l proprietari da l'ustaria. Ils scolars as guardan tuot spaventats.


Tuttenina audan ins en zuler pass che vegnan pli datier. Il scolast Valentin stat sin peis e va vi tiegl esch. Suenter ch'el ha salidau duas persunas, siara el igl esch davos el e Robin e Dario audan mo per part quei che vegn discutau. Mo quei ch'els audan fa gizzar las ureglias. «Signur Pally, nus stuein ussa propi discuorer inaga serius in cun l'auter. Ils giuvenils dad ozildi ein gie veramein nunpusseivels. Pli baul era tut meglier! Quels van mo pli per las vias, fan canera ed ussa han els schizun lavagau il maletg dil vitg cun lur cedels. Quei ei ina frehadad! Far musica vulan els, quei ei gie da rir! Plitost canera! Cheu stuein nus intervegnir!» Il scolast Valentin rispunda cun plaids calmonts ch'ein buca capeivels da l'auter maun digl esch serrau. Robin e Dario miran in sin l'auter cun egls gronds. «Jeu lasch ir la cadeina da telefon, nus s'entupein en mes'ura sut la punt», scutina Robin sut vusch. Lu pachetescha el siu uorden e va.

Tutanegna od'ign lior agl zuler pass ca vignan ple datier. Igl surmester Valentin leava sei a va vei tigl esch. Suainter c'el â salido duas parsùnas, seara el igl esch davo el ad igl Robin ad igl Dario odan me par part quegl ca vean discuto. Mo quegl c'els odan fa gizar las ureglias. «Signur Pally, nus stuagn ussa propi dascurer egn'ea serius cun Vus. Igls giuvenils dad oziglgi en gea verameing nunpussevels. Ple bòld eara tut miglier! Quels van me ple par las veias, fan canera ad ussa ân els schizund ruino igl maletg da la vischnànca cun lur zedels. Quegl e egna frehadad! Far musica vutan els, quegl e gea da rir! Pletost canera! Qua stuagn nus intervagnir!» Igl surmester Valentin raspunda cun pleds calmànts c'en betga capevels da l'oter màn digl esch saro. Igl Robin ad igl Dario vardan l'egn separ l'oter cun grànds îls. «Jou lasch ir la cadagna da telefon, nus s'antupagn an egna meas'ura sut la pùnt», scutegna igl Robin sut vusch. Alura pacatesch'el igl sieus urden a va.

Tottanegna ins sainta aint igl pierti pass tgi vignan pi manevel. Igl scolast Valentin stat an peis e vo ve tigl isch. Siva tg'el ò salido dus persungas, sera'l igl isch davos el e Robin e Dario saintan angal per part, chegl tgi vign discuto. Ma chegl tg'els saintan fò gizzar las ureglias. «Signour Pally, nous stuagn ossa propi discorrer eneda serious l'egn cun l'oter. Igls giuvenils dad ozande èn gio veiramaintg impussebels. Pi bod erigl tot migler! Chels von angal ple per las veias, fon canera ed oss on els schizont destruia igl maletg dalla vischnanca cun lour cedels. Chegl è en'impertinenza! Far musica vottan els, chegl è gio da reir! Pitost canera! Cò stuainsa intervigneir!» Igl scolast Valentin rasponda cun pleds calmonts tg'èn betg tgapibels da l'oter mang digl isch saro. Robin e Dario vardan l'egn vers l'oter cun îgls gronds. «Ia lasch eir la cadagna da telefon, nous ans antupagn an ena mes'oura sot la punt», dei Robin sottavousch. Alloura pachetescha'l igl sies urden e vo.

Tuot in ün dandet s'oda in suler pass chi vegnan pü daspera. Il magister sto sü e vo vi tar l'üsch. Zieva ch'el ho salüdo a duos persunas, serra el l'üsch davous se e Robin e Dario odan be per part che chi vain discus. Ma que ch'els odan, als fo güzzer las uraglias. «Sar Pernisch, nus stuvains propi discuorrer üna vouta ün pled serius. Ils giuvens d'hozindi sun propi impussibels! Pü bod d'eira tuot meglder! Hoz vaune be pü per las vias, faun ün baccan ed uossa haune eir auncha ruino il bel purtret da nossa vschinauncha cun lur scrits. Que es ün'impertinenza! Fer musica vögliane, que es bain da rir! Be canera faune! Cò stuvainsa intervgnir!» Il magister prouva da'l quieter cun pleds cha nu s'inclegia tres l'üsch serro. Robin e Dario guardan ün sün l'oter cun ögliuns. «Eau activesch la chadaina da telefons, nus ans inscuntrains in üna mezz'ura suot la punt», scutta Robin. Alura piglia el sia roba e vo.

Tuot in ün dandet as doda in suler pass chi vegnan plü daspera. Il magister sta sü e va via pro l'üsch. Davo ch'el ha salüdà a duos persunas, serra el l'üsch davo sai e Robin e Dario dodan be per part che chi vain discus. Ma quai ch'els dodan tils fa güzzar las uraglias. «Sar Bott, nus stuvain propa discuorrer üna jada ün pled serius. Ils giuvens d'hozindi sun propa impussibels! Plü bod d'eira tuot meglder! Hoz vana be plü per las vias, fan ün baccan ed uossa hana eir amo ruinà il bel purtret da nos cumün cun lur scrits. Quai es ün'impertinenza! Far musica vöglna, quai es bain da rier! Be canera fana! Qua stuvaina intervgnir!» Il magister prouva da til quietar cun pleds chi nu s'inclegia tras l'üsch serrà. Robin e Dario guardan ün sün tschel cun ögliuns. «Eu activesch la chadaina da telefons, nus ans inscuntrain in üna mezz'ura suot la punt», scutta Robin. Lura piglia el sia roba e va.


Tut ils affons arrivan in suenter l'auter sut la punt, malgrad ch'ins strusch anfla igl unviern la via al liug da sentupada che regorda in tec ad in cuvel. Sco davos s'avischina Curdin tras pégns e tocca da garvera. El cuora tras la neiv frestga e tila dalla vart cun in maun la fegliadella che crescha giu dils roms, cun l'auter fa el smanis cun sia tastga da sport. «Sorry, jeu hai aunc stuiu pachetar miu uorden pil trenament», salida el. Andri piarda la pazienzia: «Dai, raquintei finalmein!» Robin e Dario raquentan en roda tgei ch'els han udiu en scola. Ils auters affons teidlan e scrolan il tgau. «Aschia gartegia quei mai cun nossa stanza d'emprova!», di Noelia e sgara vid la vernisch dad unglas verd-viva da siu polisch seniester.

Tut igls unfànts rivan l'egn suainter l'oter sut la pùnt, malgro c'ign tgata gl'unviern strusch la veia agl liac da santupada ca fa ampo vagnir andamaint egna tàna. Sco davos riva igl Curdin tras pegns a toca da glera. El cura tras la nev frestga a tira da la vart cun egn màn la figliadeala ca crescha giou digls roms, cun l'oter fa el schmanis cun la sia tastga da sport. «Sorry, jou ve ànc stuieu pacatar igl mieus urden pigl trenamaint», salida el. Igl Andri pearda la pazienzia: «Dai, raquintad finalmeing!» Igl Robin ad igl Dario raquentan an roda tge c'els ân udieu an scola. Igls oters unfànts tearlan a scrolan igl tgieu. «Ascheia gartegia quegl mena cun la nossa stànza d'amprova!», gi la Noelia tresta a sgara ved la vernisch dad ùnglas cler-verda digl sieus polesch saniester.

Tot igls unfants reivan l'egn siva l'oter sur la punt, malgro tg'ins catta d'anviern strousch la veia agl li d'antupada tgi regorda en po ad ena tanga. Scu davos s'avischigna Curdin no digl gôt. El corra tras la neiv frestga e teira dalla vart cun en mang la figliadella tgi crescha giu dalla roma, cun l'oter fò el spergiamaints cun la sia tastga da sport. «Sorry, ia va anc stuia pachetar igl mies urden pigl trenamaint», saleida'l. Andri perda la pazienztga: «Dai, rachinte finalmaintg!» Robin e Dario rachintan an roda, tge tg'els on santia an scola. Igls oters unfants tedlan e scassan igl tgea. «Uscheia gartegigl mai chegl cugl noss local da prova!», dei Noelia e sgratta ve digl lac dad unglas verd tiztgaint digl sies polesch sanester.

Ils scolars rivan ün zieva l'oter suot la punt, eir scha's chatta i'l sbischöz apaina la via al lö d'inscunter chi pera ün cuvel. Scu ultim vain Curdin no dal god. El cuorra tres la naiv fras-cha e stumpla davent cun ün maun las fruonzlas, cun l'oter fo el mots cun sia tas-cha da sport. «Sorry, eau d'he auncha stuvieu paquetter aint mia roba pel trenamaint», disch el salüdand. Andri perda la pazienzcha: «Dai, quintè!» Robin e Dario quintan ün zieva l'oter che ch'els haun udieu a scoula. Ils oters taidlan e squassan il cho. «Uschè nu gnins nus mê ad ün local da prouva!», disch Noelia tuot trista e sgratta vi da la vernisch verd glüschainta da l'ungla da sieu polesch schnester.

Ils scolars rivan ün davo tschel suot la punt, eir schi's chatta i'l sbischöz malapaina la via al lö d'inscunter chi para be ün cuvel. Sco ultim vain Curdin nan dal god. El cuorra tras la naiv frais-cha e stumpla davent cun ün man las fruonzlas, cun tschel fa el mots cun sia tas-cha da sport. «Sorry, eu n'ha amo stuvü pakettar aint mia roba pel trenamaint», disch el salüdond. Andri perda la pazienza: «Dai, quintai!» Robin e Dario quintan ün davo tschel che ch'els han dudi a scoula. Tschels taidlan e squassan il cheu. «Uschè nu gnina mai ad ün local da prouva!», disch Noelia tuot trista e sgratta vi da la vernisch verd glüschainta da l'ungla da seis polsch schnester.


«Hei, jeu stoi ir, jeu hai damaun examens d'admissiun», di Robin seperstgisond suenter bunamein duas uras. «Bien cletg», cloman ils auters tuts enina e rin pervia da quei schabetg. «Dario, vas ti buc era?», vul Noelia saver. Dario dat il tgau: «Bein, bein. Mo jeu sai buc, sche jeu damognel quei.»

«Hei, jou sto ir, jou ve damàn examens d'admissiùn», saparstgisa igl Robin suainter bunameing duas uras. «Tut igl bien», cloman igls oters tuts anzemel a rin parve da que schabetg. «Dario, vas tei betg ear?», vut la Noelia saver. Igl Dario dat digl tgieu: «Bagn, bagn. Mo jou se betga, scha jou dumogn quegl.»

«Hei, ia stò eir, ia va dumang examens d'admissiun», dei Robin sa perstgisond siva bunamaintg dus ouras. «Bung cletg», cloman igls oters tots ansemen e reian perveia da chel schabetg. «Dario, vast te betg er?», vot saveir Noelia. Dario dat digl tgea: «Bagn, bagn. Ma ia sa betg, sch'ia reiv da far igl examen.»

«Hei, eau stögl ir, eau d'he damaun examens d'admissiun», as s-chüsa Robin zieva bod duos uras. «Bun success!», claman ils oters e daun üna risatta. «Dario, nu vest eir tü?», voul savair Noelia. Dario do dal cho: «Bain, bain. Ma eau nu se, sch'eau riv da fer quel examen.»

«Hei, eu stögl ir, eu n'ha daman examens d'admissiun», as s-chüsa Robin davo bod duos uras. «Bun success!», cloman tschels al listess mumaint e dan üna risada. «Dario, nu vast eir tü?», voul savair Noelia. Dario dà dal cheu: «Bain, bain. Ma eu nu sa, sch'eu riv da far l'examen.»


Dario e Curdin vulan fermar in da lur flyers silla tabla nera avon la casa communala, cura ch'il president communal festgina sper els vi. El vesa els dus e seferma abruptamein: «Tgei pendeis si cheu?», vul el saver. Curdin declara da tgei ch'ei setracta. El ha aunc buca finiu la construcziun ch'il president interrumpa el e di ch'el vegli segir buc ina tala canera en vischnaunca e ch'els dueigien gest puspei pachetar en lur flyers. Tut stermentai van els per lur fatg.

Igl Dario ad igl Curdin vutan farmar egn da lur flyers sen la tavla nera avànt la tgea digl vaschinadi, cur c'igl president comunal fastgegna sper els vei. El veza els dus a safearma anetgameing: «Tge palandaz sei qua?», vut el saver. Igl Curdin declarescha da tge c'igl satracti. El â ànc betga fito la construcziùn c'igl president interrumpa el a gi c'el vigli siir betg egna tala canera an vischnànca a c'els degian gest puspe pacatar aint lur flyers. Tut starmantos van els par lur fatg.

Dario e Curdin vottan farmar egn da lour flyers sen la tavla neira davant la tgesa communala, cura tg'igl mastral festigna dasper els ve. El igls vei e sa ferma anetgamaintg: «Tge pandez se cò?» vot el saveir. Curdin daclera, da tge tgi sa tracta. El ò anc betg fitto la construcziun tg'igl mastral igl interrompa e dei tg'el viglia franc betg ena tala canera an vischnanca e tg'els duessan gist puspe pachetar lour flyers. Tot starmentos von els per lour fatg.

Dario e Curdin vöglian fixer ün da lur flyers vi da la tevla naira davaunt la chesa cumünela, cur cha'l president cumünel passa speravi. El vezza als duos pruoders e's ferma: «Che pendais vus sü cò?», voul el savair. Curdin declera da che cha's tratta. El nun ho auncha glivro la frasa cha'l president l'interrumpa e disch ch'el nu vöglia ch'els fatschan üna tel fracasch in vschinauncha e ch'els dessan güst darcho piglier ed ir cun lur flyers. Tuot scuraschos vaun els per lur fat.

Dario e Curdin voulan fixar ün da lur flyers vi da la tabla naira davant la chasa cumünala, cur cha'l president cumünal passa speravia. El vezza als duos pruoders e's ferma: «Che pendais vus sü quia?», voul el savair. Curdin declera da che chi's tratta. El nun ha amo fini la frasa cha'l president til interrumpa e disch ch'el nu vöglia ch'els fetschan ün tal baccan in cumün e ch'els dessan güsta darcheu tour ed ir cun lur flyers. Tuot scuraschats van els per lur fat.


Mo Robin selai buc irritar. «Na, vus cars, quei eisi!» El tarlischa sco in marenghin: «Pertgei semnein nus buca bien graun per lu saver raccoltar enzatgei bien?» Ils auters miran in sin l'auter senza capir. «Ok, detg cun auters plaids: sche nus fagein enzatgei bien, tgei savessen nus lu raccoltar?», damonda el ella runda. «Ina stanza d'emprova! Nus savessen survegnir ina stanza d'emprova!», excloma Dario e seglia si e giu. Ils auters miran in sin l'auter ed emblidan la ferdaglia. «Gie, quei savess funcziunar», ponderescha Noelia dad ault, «gie, nus stuein far dil bien, per che la glieud en vischnaunca vegni era in tec encunter a nus.» Silvana cumpletescha: «Nus stuein perschuader ils carschi che nus essan buc aschi nauschs sco quei ch'els tratgan.» «Gie, exact quei eisi!», cloma Robin, leds e cuntents ch'ils auters capeschan finalmein tgei ch'el manegia. Silvana aschunta tut agitada: «Hei, jeu sai era schon co: cun segidar. Nus savessen better ora neiv, far cumissiuns per glieud pli veglia, ligiar ensemen pupi vegl ...», ella tschontscha pli e pli spert, ils auters dattan il tgau tut incantai e patarlan tut indentergliauter. «Hei, quei ei ina super idea, Silvana!», selegra Andri e dat ad ella ina silla spatla. Malgrad che Silvana ei schiglioc adina promta per ina risposta, mira ella giun plaun e marmugna: «Engraziel.» «Silvana, pertgei vegns aschi cotschna?», damonda Dario cun tun innocent. «Curdin!!!», audan ins tuttenina in clom tras la via, «ei dat tscheina!» «Ok, nus sevesein damaun, jeu stoi ir!» Curdin cuora naven. Noelia pren Silvana pil bratsch e stila ella naven. «Nus prendein giu tschels cedels!», cloma ella sur la spatla ora. E lu sedrezza ella a Silvana: «Di ussa, eis ti forsa era inamurada?»

Mo igl Robin salascha betg iritar. «Na, vus tgears, quegl e'gl!» El targlischa sco egn maranghign: «Partge samnagn nus betga bùn gràn par alura saver racoltar anzatge bien?» Igls oters vardan l'egn separ l'oter sainza capir. «Ok, getg cun oters pleds: scha nus fagiagn anzatge bien, tge savessan nus lu racoltar?», ampeara el an la runda. «Egna stànza d'amprova! Nus savessan survagnir egna stànza d’amprova!», cloma igl Dario a saglia sei a giou. Igls oters vardan l'egn separ l'oter ad amblidan la fardaglia. «Ea, quegl savess funcziunar», ponderescha la Noelia dadòlt, «ea, nus stuagn far digl bien, par ca la glieud an vischnànca vigni ear ampo ancùnter a nus.» La Silvana cumpletescha: «Nus stuagn parschuader igls carschieus ca nus eassan betg aschi noschs sco quegl c'els tratgan.» «Ea, exact quegl e'gl!», cloma igl Robin, lead a cuntaint c'igls oters capeschan finalmeing tge c'el manegia. La Silvana aschunta tut agitada: «Hei, jou se ear schon co: cun gidar. Nus savessan fierer or nev, far cumissiùns par glieud ple viglia, liear anzemel pulpier vigl ...», ella bagliafa ple a ple speart, igls oters datan digl tgieu tut incantos a patearlan tuts egn trànter l'oter. «Hei, quegl e egna super ideia, Silvana!», salegra igl Andri a dat ad ella egna giou par la spatla. Malgro ca la Silvana e schiglioc adigna prùnta par egna rasposta, varda ella gioubass a marmugna: «Graztga.» «Silvana, partge veans aschi cotschna?», ampeara igl Dario cun tùn inozaint. «Curdin!!!», od'ign tutanegna egn clom tras la veia, «igl dat tschagna!» «Ok, nus savazagn damàn, jou sto ir!» Igl Curdin cura ancùnter tgea. La Noelia prenda la Silvana pigl bratsch a stira davent ella. «Nus prandagn giou tschels zedels!», cloma ella sur la spatla or. Ad alura sadreza ella a la Silvana: «Gi ussa, es tei forza ear inamurada?»

Ma Robin sa lascha betg irritar. «Na, vous tgers, chegl ègl!» El targleischa scu en maranghign. «Pertge semnagn nous betg bung grang per alloura saveir raccoltar ensatge bung?» Igls oters vardan l'egn vers l'oter sainza tgapeir. «Ok, detg cun oters pleds: Schi nous faschagn ensatge digl bagn, tge savessan nous alloura raccoltar?», dumonda'l ainten la runda. «En local da prova! Nous savessan survagneir en local da prova!», excloma Dario e sagliotta digl plascheir. Igls oters vardan l'egn vers l'oter ed ambleidan la fardaglia. «Ea, chegl savess funcziunar», ponderescha Noelia dad ot, «ea, nous stuagn far digl bagn, per tgi la gliout an vischnanca vigna er en po ancunter a nous.» Silvana cumplettescha: «Nous stuagn persvader igls carschias tgi nous ischan betg schi mals scu chegl tg'els creian.» «Ea, exact chegl ègl!», cloma Robin, led e cuntaint tg'igls oters tgapeschan finalmaintg, tge tg'el manegia. Silvana agiunta tot agitada: «Hei, ia sa er gio scu: cun gidar alla gliout. Nous savessan spalar neiv, far cumischungs per gliout pi viglia, liier ansemen palpieri vigl ...», ella discorra veapi spert, igls oters dattan digl tgea tot incantos e baitan tot gl'egn tranter gl'oter. «Hei, chegl è ena super ideia, Silvana!», sa legra Andri e dat ad ella egna sen la spatla. Malgro tgi Silvana è schiglio adegna pronta per ena rasposta, varda ella giumez e sbarbgliotta: «Angraztg.» «Silvana, pertge vignst schi cotschna?», dumonda Dario cun tung innocent.

Ma Robin nu's lascha irriter. «Na, tadlè, que es la soluziun!» El straglüscha sur tuot la fatscha: «Perche nu fainsa scu i'l proverbi 'Chi bain semna, bain racoglia'?» Ils oters guardan tuot stuts ün sün l'oter. «Ok, scha nus fains qualchosa dal bain a la glieud, che pudessans racoglier?», dumanda el. «Ün local da prouva! Nus pudessans chatter üna local da prouva!», disch Dario e fo sagls dal plaschair. Ils oters as guardan e schmaunchan il fraid. «Schi, que pudess funcziuner», ponderescha Noelia dad ot, «schi, nus stuvains fer qualchosa dal bain, per che la glieud in vschinauncha ans sustegna.» Silvana agiundscha: «Nus stuvains persvader als creschieus cha nus nun essans uschè mels scu que chi crajan.» «Schi, precis!», clama Robin, cuntaint e surleivgio cha'ls oters inclegian finelmaing che ch'el managia. Silvana agiundscha tuot agiteda: «Hei, ed eau se eir già cu: cun der üna maun a la glieud. Nus pudessans spaler naiv, fer cumischiuns per glieud attempeda, lier insembel palperi vegl ...», ella discuorra adüna pü svelt, ils oters daun dal cho tuot inchantos e baderlan ün traunter l'oter. «Hei, que es üna super ideja, Silvana!», clama Andri e la do ün splat sülla spedla. Silvana chi ho uschigliö adüna pront üna resposta, guarda giò per terra e barbotta: «Grazcha Andri.» «Perche vainst uschè cotschna, Silvana?», dumanda Dario cun tun innozaint. «Curdiiin!!!», s'oda tuot in ün dandet a clamer tres la via, «vè a tschaina!» «Ok, nus ans vzains damaun, eau stögl ir!» Curdin cuorra davent. Noelia piglia a Silvana pel bratsch e disch: «Ve, pigliainsa giò ils oters flyers!» Alura dumanda ella a Silvana: «Di'm uossa, est eir tü forsa inamureda?»

Ma Robin nu's lascha irritar. «Na, tadlai, quai es la soluziun!» El straglüscha sur tuot la fatscha: «Perche nu faina sco i'l proverbi 'Chi bain semna, bain racoglia'?» Ils oters guardan tuot stuts ün sün tschel. «Ok, scha nus fain alch dal bain a la glieud, che pudessna racoglier?», dumonda el. «Ün local da prouva! Nus pudessan chattar ün local da prouva!», disch Dario e fa sagls dal plaschair. Ils oters as guardan ed invlidan il fraid. «Schi, quai pudess funcziunar», ponderescha Noelia dad ot, «schi, nus stuvain far alch dal bain, per che la glieud in cumün ans sustegna.» Silvana agiundscha: «Nus stuvain persvader als creschüts cha nus nun eschan uschè mals sco quai chi crajan.» «Schi, precis!», cloma Robin, cuntaint e surleivgià cha'ls oters inclegian finalmaing che ch'el manaja. Silvana agiundscha tuot agitada: «Hei, ed eu sa eir fingià co: cun dar üna man a la glieud. Nus pudessan spalar naiv, far cumischiuns per glieud attempada, liar insembel palperi vegl ...», ella discuorra adüna plü svelt, tschels dan dal cheu tuot inchantats e baderlan ün tanterglioter. «Hei, quai es üna super idea, Silvana!», cloma Andri e tilla dà ün splat sülla spadla. Silvana, chi ha uschigliö adüna pront üna resposta, guarda giò per terra e crabotta: «Grazcha Andri.» «Perche vainst uschè cotschna, Silvana?», dumonda Dario cun tun innozaint. «Curdiiin!!!», as doda tuot in ün dandet a clomar tras la via, «vè a tschaina!» «Ok, nus ans vezzain daman, eu stögl ir!» Curdin cuorra davent. Noelia tschüffa a Silvana pel bratsch e disch: «Vè, piglian giò tschels flyers!» Lura dumonda ella a Silvana: «Di'm uossa, est eir tü forsa inamurada?»


Aschi cool che nus vein uss ina band. Jeu sai strusch crer quei! Naven dad ussa exerciteschel jeu propi mintga di da sunar bass ... Manegias che nus sappien schon gleiti dar in concert? Nus savessen era dar ora in disc cumpact, ni buc? E nus duvrein in outfit!

Aschi cool ca nus vagn uss egna band. Jou se strusch crer quegl! Davent dad ussa trenesch jou propi mintga gi da sunar bass ... Manegias ca nus setgian schon dalùnga dar egn conzert? Nus savessan ear dar or egn disc cumpact, near betg? A nus duvragn egn outfit!

Schi cool tgi nous vagn oss ena band. Ia sa strousch creir chegl! Davent dad oss exercitescha propi mintga de da sunar bass ... Manegias tgi nous saptgan gio prest dar en concert? Nous savessan er edeir en disc cumpact, ubetg? E nous duvragn en outfit!

che cool cha nus vains uossa üna band! Incredibel! Davent dad uossa exercitesch eau propi mincha di a suner il bass ... Crajast cha nus possans già bainbod der ün concert? E cu füssa cun ün disc cumpact? E lura druvainsa eir aunch'ün outfit!

che cool cha nus vain uossa üna band! Incredibel! Davent dad uossa exercitesch eu propa mincha di a sunar il bass ... Crajast cha nus possan fingià bainbod dar ün concert? E co füssa cun ün disc cumpact? E lura dovraina eir amo ün outfit!


Capetel 3: Pli baul era tut meglier / La punt

Capetel 3: Ple bòld eara tut miglier / La pùnt

Tgapetel 3: Pi bod erigl tot migler / La punt


La saira es Silvana la prüma chi riva in ustaria. Cur ch'ella driva la porta es Andri però fingià là a chod. Ella ponderescha ün batterdögl, as tschainta lura però sper el. Ün mumaint stan tuots duos là sainza dir pled. Lura scuttina Andri: «Hast chattà meis scrittin?», dumonda el. Silvana es tuot schmorta. «Che scrittin?», dumonda ella muossond ch'ella nun haja bler interess. «Eu'm vulaiva inscuntrar cun tai, suot la punt. Ma meis vaschin es sglischi oura in üert, cur ch'eu sun gnü our d'chasa ed eu til n'ha stuvü güdar. El vaiva uschè mal ch'eu nu füss stat bun da til laschar be sulet.» Silvana sainta tuot in ün dandet ils splerins in seis vainter. «Ok», disch ella e surria ün pa schenada. «Lain ir insembel cull'assa la fin d'eivna?», dumonda Andri suot vusch. Silvana travuonda e disch: «Schi, cler, quai füss cool!» Cur ch'els rian ün sü per tschel tuot schenats, as driva la porta ed ün vent fraid boffa aint in piertan. «Svelt, in ün'ura vegnan Dario e Robin», as doda a Noelia chi fa mots cun üna scua ed üna sadella cun culur. Davo ella riva Curdin. El ha hoz in man ün sdratsch, folias per proteger il fuond ed ün tschütschapuolvra invezza d'üna greiva tas-cha da sport. «Quai dà propa üna coola surpraisa, nischi? Svelt, gnit!», dirigia Noelia als oters. Quels tilla seguan be subit per pudair dar üna prüm'ögliada al local da prouva. «Uau, super!», cloma Silvana ün mez minut plü tard. Tschels tilla cuorran davo güvlond aint il local e's mettan vi da la lavur. Noelia surpiglia il cumond e davo üna mezz'ura vezza tuot oura fingià dret bain. In quel mumaint as driva l'üsch e'l magister aintra. Ed eir el es be lodavaglias: «Quai es ün local da prouva ideal!», s'allegra el. Andri saglia sü sco sch’el füss gnü toc da la sajetta e cloma: «Sar magister, sar magister, nu po'L far üna fotografia da nus cun Seis telefonin e tilla trametter a Robin? In tschinch minuts rivan nempe el e Dario qua in ustaria!» «Ou schi», cloman Silvana e Curdin. «Ingün problem», surria il magister e disch als scolars da's metter in posa. Tuots fan sco sch'els sunessan lur instrumaints ed Andri drizza üna sadella, chi serva sco reflectur improvisà, sülla gruppa. «Clic», fa il telefonin da sar Valentin. Andri til dà il nomer da Robin e Curdin propuona da scriver il seguaint suot la fotografia: «Pitschna müdada: vus ans chattais aint il nouv local da prouva – giò da s-chala, il prüm üsch a schnestra.» Lura spettan tuots plain tensiun.


Hei, aschi cool! Jeu sun stada oz tier dunna Caduff ed hai bess ora neiv avon sia entrada, ella ei stada tut incantada! Ella ha ludau mei fetg ed ha detg che quei che jeu fetschi secapeschi buca da sesez. Co has ti giu da schubergiar las finiastras ell'ustria?

Hei, aschi cool! Jou sund stada oz tier la duna Caduff a ve fiers or nev avànt la sia antrada, ella e stada tut incantada! Ella â ludo me fetg ad â getg ca quegl ca jou fetschi sacapeschi betga da sez. Co âs tei gieu da schubarger las faneastras an l'ustreia?

Hei, schi cool! Ia sung stada oz tar donna Caduff e va spalo neiv davant la sia antrada, ella è stada tot incantada! Ella am ò ludo fitg ed ò detg tgi chegl tg'ia fetscha sa tgapescha betg da sasez. Scu ast te gia da nattager las fanestras ainten l'ustareia?

hei, cool! Eau sun steda hoz tar duonna Caprez e d'he spalo davent la naiv davaunt sia porta d'chesa. Ella es steda tuot inchanteda! Ella ho fat lodavaglias ed ho dit cha que ch'eau fatscha nu s'inclegia da se. Cu hest tü gieu cun cunagir las fnestras da l'ustaria?

cool! Eu sun statta hoz pro duonna Caprez e n'ha spalà davent la naiv davant sia porta d'chasa. Ella es statta tuot inchantada! Ella ha fat lodavaglias ed ha dit cha quai ch'eu fetscha nu s'inclegia da sai. Co hast tü gnü cun pulir las fanestras da l'ustaria?


In vent freid buffa a Marolas, las vias ein cuvretgas cun neiv e tgi che sa, stat a casa a cauld. Dario stat sper la fontauna silla plazza communala. El sposta la peisa dalla comba dretga silla comba seniastra e zappetscha culs peis per survegnir cauld. Malpazientamein stauscha el anavos ses egliers da Harry Potter. «Finalmein vegnis! Hop, cheu per mintgin ina pluna flyers!», cloma el siper Robin ed Andri che vegnan encunter ad el. «Muossa inaga tgei che ti has scret», di Andri e pren ord maun a Dario in cedel che lez tegn cun siu gries von senza detta. «Nossa band enquera ina stanza d'emprova – nus exercitein per in concert per la fin dalla scola il zercladur e duvrein in liug, nua che nus savein exercitar nossas canzuns – s'annunziei per plascher tier la 5avla classa», legia Andri. Sia vusch trembla dil freid. «Tuna bein, lu pendin nus si quels cedels dapertut, sco nus vein fatg giu!» «Hei, spitgei sin nus!» Noelia e Silvana cuoran era viers la fontauna e Curdin vegn cun pass sperts da l'autra direcziun. «Cheu, giuvnas, vus duas surprendeis las vias viers la punt», tuna la vusch da Dario davos il culier da sia giacca. «Andri e Robin, vus surprendeis la part su dil vitg e Curdin ed jeu partin si denter nus tschellas vias.»

Egn vent fred bufa a Marolas, las veias en curvatadas cun nev a tgi ca sa, stat a tgea agl tgòld. Igl Dario stat sper la turvasch sen la plaza da la vischnànca. El sposta la pesa da la tgomba dretga sen la tgomba saniestra a zapegna cugls pes par survagnir tgòld. Malpaziaintameing stoscha el anavos igls seas igliers da Harry Potter. «Finalmeing vagnez! Hop, qua par mintgegn egna plùna flyers!», cloma el separ igl Robin ad igl Andri ca vignan ancùnter ad el. «Mussa egn'ea tge ca tei âs scret», gi igl Andri a prenda or da màn agl Dario egn zedel ca lez tegna cugl sieus guànt gross sainza deta. «La nossa band anquiera egna stànza d'amprova – nus exerzitagn par egn conzert par la fegn da la scola igl zarcladur a duvragn egn liac, noua ca nus savagn exerzitar las nossas canzùns – s'anunztgead par plascher tier la 5avla classa», ligia igl Andri. La sia vusch trembla digl fred. «Tùna bagn, alura palandagn nus ussa sei quels zedels dapartut, sco nus vagn fatg giou!» «Hei, spitgead sen nus!» La Noelia a la Silvana curan ear viers la turvasch ad igl Curdin vean cun grànds pass da l'otra direcziùn. «Qua, buabas, vus duas surprandez las veias viers la pùnt», tùna la vusch digl Dario davos igl culier da la sia giaca or. «Andri a Robin, vus surprandez la part sura da la vischnànca ad igl Curdin ad jou partgagn sei trànter nus tschellas veias.»

En vent freid boffa a Marolas, las veias èn cuvertas cun neiv e tgi tgi pò, stat a tgesa a tgod. Dario stat dasper la truasch sen la plazza communala. El sposta igl peis dalla tgomma dretga sen la tgomma sanestra e zappitscha cugls peis per survagneir tgod. Malpaztgaintamaintg stompla'l anavos igls sies igliers da Harry Potter. «Finalmaintg niz! Dai, cò per mintgign ena ploma flyers!», cloma'l vers Robin ed Andri tgi vignan ancunter ad el. «Mossa eneda, tge tgi te ast scretg», dei Andri e peglia en cedel or da mang a Dario tgi tigna lez cugl sies gant greisch sainza detta. «La nossa band tschertga en local da prova – nous exercitagn per en concert per la fegn digl onn da scola igl zarcladour e duvragn en li, noua tgi nous pudagn exercitar las nossas canzungs – az annunztge per plascheir tar la 5avla classa», ligia Andri. La sia vousch trembla digl freid. «Tunga bagn, alloura pandainsa se chels cedels dapertot, scu tgi nous vagn fatg giu!» «Hei, spitge!» Noelia e Silvana corran er vers la truasch e Curdin vign cun pass sperts dall'otra direcziun. «Cò, giovnas, vous dus surpiglez las veias vers la punt», tunga la vousch da Dario davos igl culier dalla sia giacca. «Andri e Robin, vous surpiglez la part soura dalla vischnanca e Curdin ed ia repartign tschellas veias tranter nous.»

Ün vent fraid boffa a Curtins, las vias sun cuvernedas cun naiv e chi chi po, sto a chesa a chod. Dario es sper il bügl sün plazza cumünela. El sposta il pais da la chamma dretta sülla chamma schnestra e trapligna per clapper chod. El nu pera da pudair spetter e metta sü inandret sieus ögliers da Harry Potter. «Finelmaing gnis! Cò, per minchün ün plic flyers!», disch el a Robin ed Andri chi al vegnan incunter. «Muossa üna vouta che cha tü hest scrit», voul savair Andri e stira our d'maun a Dario ün scrit cha quel tegna cun sieu guaunt gross sainza daunta. «Nossa band tschercha ün local da prouva – nus exercitains per ün concert a la fin da l'an da scoula e druvains ün lö, inua cha nus pudains exerciter – s'annunzcher per plaschair tar la 5evla classa», legia Andri. Sia vusch trembla dal fraid. «Tuna bain, schi pendainsa sü quels scrits dapertuot in vschinauncha, scu fat giò!» «Hei, spettè sün nus!», Noelia e Silvana cuorran eir vers il bügl e Curdin vain cun passuns da l'otra direcziun. «Cò, mattas, vussas duos surpigliais las vias chi mainan vers la punt», cumanda Dario suotour il cularin da sia giacca. «Andri e Robin, vus surpigliais la part sura da la vschinauncha e Curdin ed eau partins sü las otras vias traunter da nus.»

Ün vent fraid boffa a Curtins, las vias sun cuvernadas cun naiv e chi chi po, sta a chasa a chod. Dario es sper il bügl sün plazza da cumün. El sposta il pais da la chomma dretta sülla chomma schnestra e trapligna per tschüffer chod. El nu para da pudair spettar e metta sü inandret seis ögliers da Harry Potter. «Finalmaing gnis! Quia, a minchün ün plic flyers!», disch el a Robin ed Andri chi til vegnan incunter. «Muossa üna jada che cha tü hast scrit», voul savair Andri e stira our d'man a Dario ün scrit cha quel tegna cun sia manetscha grossa sainza dainta. «Nossa band tschercha ün local da prouva – nus exercitain per ün concert a la fin da l'on da scoula e dovrain ün lö, ingio cha nus pudain exercitar – s'annunzchar per plaschair pro la 5avla classa», legia Andri. Sia vusch trembla dal fraid. «Tuna bain, schi pendaina sü quels scrits dapertuot in cumün, sco fat giò!» «Hei, spettai sün nus!», Noelia e Silvana cuorran eir vers il bügl e Curdin vain cun passuns da l'otra direcziun. «Quia, mattas, vus duos surpigliais las vias chi mainan vers la punt», cumonda Dario suot il cularin da sia giacca oura. «Andri e Robin, vus surpigliais la part sura dal cumün e Curdin ed eu partin sü tschellas vias tanter da nus.»


Oh, jeu sai buca tgei che jeu duei tertgar dad Andri. Adina cu el mira sin mei, sai jeu buca, nua che jeu duei mirar ... jeu vegn adina cotschna sc'ina tomata! El ei schon in flot. Mo jeu sai buca tgei che jeu duei far ussa. Duei jeu inaga tschintschar cun el? Tgei manegias ti?

Oh, jou se betga tge ca jou de tartgear digl Andri. Adigna, cur c'el varda sen me, se jou betga, noua ca jou de vurdar ... jou vignt adigna cotschna sco egna tomata! El e schon egn flot. Mo jou se betga tge ca de ussa far. De jou egn'ea bagliafar cun el? Tge manegias tei?

O, ia sa betg, tge tg'ia duess pansar dad Andri. Adegna cura tg'el varda sen me, saia betg, noua tg'ia duess vurdar ... ia vign adegna cotschna scu 'na frosla! El è schon en flot. Ma ia sa betg, tge tg'ia duess far ossa. Duessa eneda discorrer cun el? Tge manegias te?

ah, eau nu se, che ch'eau dess penser dad Andri. Cur ch'el guarda sün me, nu seja, inua guardar ... e vegn adüna cotschna fin davous las uraglias! El es sgür tuot ün flot. Ma eau nu se che ch'eau dess uossa fer. Dessi discuorrer üna vouta cun el? Che managiast?

ah, eu nu sa che ch'eu dess pensar dad Andri. Cur ch'el guarda sün mai, nu saja, ingio guardar ... e vegn adüna cotschna fin davo las uraglias! El es sgür tuot ün flot. Ma eu nu sa che ch'eu dess uossa far. Dessa discuorrer üna jada cun el? Che manajast?


«Robin, pos aunc ina ga declarar a mi ils quens da mate?», damonda Dario, cura ch'ils scolars tilan en lur giaccas e calzers caulds. «Jeu vegn semplamein buca da far quels quens, jeu capeschel buca quei ...» «Clar», di Robin e dat ina giu per la spatla a Dario per dar ad el curascha. «Daco vul ti insumma ir al gimnasi?», damonda el suenter ina cuorta pausa. Dario tila la schuiala e di da bass: «Jeu vi exnum vegnir veterinari.» «Uau, veterinari, quei va veramein bein a prau cun tei», commentescha Noelia che ha udiu lur discuors. «Miu siemi fuss ei da luvrar en ina conditoria. Jeu less saver far mezza tut quei dultschem e las pettas, mmmhh ...», di ella tut entusiasmada. Denton ein era Silvana ed Andri arrivai en gardaroba, omisdus in tec schenai. «Hei, Silvana, e ti, fas ti era igl examen pil gimnasi?», vul Noelia saver. «Na, jeu vi pli bugen far in emprendissadi da commerci sin banca suenter la sec.» «Uu, sin banca, buca schliet», fa Noelia beffas e tschegna il medem mument malignamein siper Silvana. «Jeu sai buca tgei che jeu vi far inaga ed en scola sun jeu era buca buns», marmugna Andri. Ed en quei mument daventa tuttenina il pli pign dalla runda il pli grond. Robin va vi tier Andri, metta ad el siu maun silla spatla e di: «Quei ei buc in motiv da schar pender.» Dario sustegn Robin: «Gie, miu frar saveva igl emprem era buca tgei ch'el vegli far. El ha lu fatg in 10avel onn da scola e suenter entschiet in emprendissadi sco mecanist d'autos. Quei plai ussa fetg bein ad el.» «E gie», seregorda tuttenina Noelia cun egls tarlischonts, «seregurdeis aunc dil referat da Toni el Suizo? Lez ha schizun bess siu studi dil tempel en e lavura ussa en sia professiun da siemi!» «Gie, el ei gie quel che construescha punts en tiaras paupras!», cumpletescha Dario e di suenter in mument: «Impurtont eis ei ch'ins seigi ventireivels – e biaras vias meinan a Ruma.» «Hei, ti scheni, emblida aber buca quella cheu», fa Silvana beffas cun in surrir e tila neuado davos in baun la capetscha da Dario. Ella betta vi la capetscha a Dario e banduna ensemen cun Noelia la gardaroba.

«Robin, pos ànc egna geada declarar a mei las leztgas da mate?», ampeara igl Dario, cur c'igls sculars tiran aint lur giacas a calzers tgòlds. «Jou riv semplameing betga da far quels quents, jou capesch betga quegl ...» «Cler», gi igl Robin a dat egna giou par la spatla digl Dario par dar ad el curascha. «Partge vol tei anzuma ir agl gimnasi?», ampeara el suainter egna curta possa. Igl Dario tira las givealas a gi dascus: «Jou vi exnum vagnir veterinari.» «Uau, veterinari, quegl e propi la clamada ideala par te », comentescha la Noelia c'â udieu lur dascurs. «Igl mieus siemi fuss da luvrar an egna conditoreia. Jou less saver far tut que dultschem a las petas, mmmhh ...», gi ella tut entusiasmada. Dantànt en ear la Silvana ad igl Andri rivos an la gardaroba, amadus ampo schanos. «Hei, Silvana, fas tei ear igl examen pigl gimnasi?», vut la Noelia saver. «Na, jou vi ple bugent far suainter la secundara egn amprendissadi da comerzi sen bànca.» «Uu, sen bànca, betga schliet», fa la Noelia befas a tschegna igl madem mumaint separ la Silvana. «Jou se betga tge ca jou vi far egn'ea ad an scola sund jou ear betga bùn», marmugna igl Andri. Ad an que mumaint davainta tutanegna igl ple pintg da la runda igl ple grànd. Igl Robin va vei tier igl Andri, meta ad el igl sieus màn sen la spatla a gi: «Quegl e betg egn motiv d'easser frustro.» Igl Dario sustegna igl Robin: «Ea, mieus frar saveva igl amprem ear betga tge c'el vigli far. El â alura fatg egn 10avel on da scola a suainter antschiet egn amprendissadi sco mecanist d'autos. Quegl ple ussa fetg bagn ad el.» «A ea», saragorda tutanegna la Noelia cun îls tarlischànts, «saragurdaz ànc digl referat digl Toni el Suizo? Lez â schizund fiers igl sieus studi digl taimpel aint a lavura ussa an la sia professiùn da siemi!» «Ea, el e gea quel ca construescha pùnts an tearas povras!», cumpletescha igl Dario a gi suainter egn mumaint: «Impurtànt e'gl c'ign segi vantirevel – a blearas veias magnan a Roma.» «Hei, tei scheni, amblida aber betga quella qua», fa la Silvana befas cun egn surir a tira naador davo egn bànc la tgapetscha digl Dario. Ella fiera vei la tgapetscha agl Dario a bandùna anzemel cun la Noelia la gardaroba.

«Robin, am pudessas anc eneda declarar igls chints da mate?», dumonda Dario, cura tg'igls scolars teiran aint lour giaccas e calzers tgods. «Ia vign simplamaintg betg da far chels chints, ia tgapesch betg chegl ...» «Cler», dei Robin e dat egna sen la spatla a Dario per far curasch ad el. «Pertge vot te ansomma eir agl gimnasi?», dumonda'l siva ena curta pôssa. Dario teira las spatlas e dei da bass: «Ia vi exnom neir veterinari.» «Uau, veterinari, chegl vo veiramaintg bagn a pro cun tè», commentescha Noelia tgi ò santia lour discurs. «Igl mies semi fiss da luvrar ainten ena conditoreia. Ia less saveir far mezza tot chel dultschem e chellas pettas, mmm ...» dei'la tot entusiasmada. Dantant èn er Silvana ed Andri rivos ainten la gardaroba, tots dus en po schinigias. «Hei, Silvana, e te, fast te er igl examen pigl gimnasi?», vot saveir Noelia. «Na, ia vi pi gugent far en amprendissadi da commers sen banca.» «Uu, sen banca, betg schlet», fò Noelia beffas e tschigna igl madem mument maliztgousamaintg vers Silvana. «Ia sa betg, tge tg'ia vi far eneda ed an scola sunga er betg bung», gnugna Andri. Ed an chel mument davainta tottanegna igl pi pitschen dalla runda igl pi grond. Robin vo ve tar Andri, igl metta igl sies mang sen la spatla e dei: «Chegl è betg en muteiv da lascher pender las alas.» Dario sustigna Robin: «Ea, mies frar saveva igl amprem er betg, tge tg'el viglia far. El ò alloura fatg en 10avel onn da scola e siva antschet en amprendissadi scu mecanist d'autos. Chegl igl plai ossa fitg bagn.» «Ed ea», sa regorda tottanegna Noelia cun îgls targlischaints, «az regurdez anc digl referat da Toni el Suizo? Lez ò schizont patto igl sies studi digl taimpel aint e lavoura ossa ainten la sia professiun da semi!» «Ea, el è gio chel tgi construescha punts an teras povras!», cumplettescha Dario e dei siva en mument: «Impurtant è tg'ins seia ventirevel – e bleras veias magnan a Roma.» «Hei, te schani, betg ambleida pero chella cò», fò Silvana beffas cun en surreir e teira la tgapitscha da Dario noador davos en banc. Ella patta ve la tgapitscha a Dario e bandunga la gardaroba ansemen cun Noelia.

«Robin, am pudessast declarer aunch'üna vouta ils quints da mate?», dumanda Dario, cur cha'ls scolars tiran aint lur giaccas e lur s-charpas chodas. «Eau nu sun simplamaing na bun da fer quists quints, eau nu se cu fer ...» «Cler», disch Robin e do ün splat sülla spedla a Dario per al fer curaschi. «Perche voust tü insomma ir al gimnasi?», dumanda el zieva üna pezzetta. Dario do da las spedlas e disch be da bassin: «Eau vuless in mincha cas gnir veterinari.» «Uau, veterinari, que s'affo propi bain cun te», commentescha Noelia chi ho udieu lur discuors. «Mieu sömmi füss da lavurer in üna pastizaria. Eau vuless savair fer svessa bunas dutscharias e tuortas, mmmhh ...», disch ella straglüschind dal plaschair. Intaunt sun eir Silvana ed Andri rivos in gardaroba, tuots duos ün pô schenos. «Hei Silvana, e tü, fest eir tü l'examen pel gimnasi?», voul savair Noelia. «Na, eau fess pü gugent ün giarsunedi da commerzi in üna banca.» «Uuh, in üna banca, na mel!», disch Noelia cun schnöss e tschegna a listess temp da que malizchus sü per Silvana. «Eau nu se che ch'eau vuless fer üna vouta ed a scoula nu suni neir propi bun», plaundscha Andri. In quel mumaint dvainta il pü pitschen da la gruppa il pü grand. Robin vo vi tar Andri, al metta il maun sülla spedla e disch: «Que nun es üngüna radschun per lascher pender las elas.» Dario sustegna a Robin: «Schi, neir mieu frer nu savaiva il prüm che fer. El ho alura fat ün 10evel an da scoula e zieva ho'l cumanzo ün giarsunedi da mecaniker d'autos. E que al plescha uossa fich bain.» «Ah schi», disch Noelia cun ögls glüschaints, «s'algurdais auncha dal referat da Toni el Suizo? Quel ho perfin lascho ir sieu stüdi e lavura uossa in sieu mister da sömmi!» «Schi, que es bain quel chi fo punts in pajais pü povers», cumplettescha Dario e disch zieva ün mumaint: «Important esa cha s'es furtüno – e bgeras vias mainan a Roma.» «Hei, tü geni, nu schmancher però quista», disch Silvana cun ün surrir ironic e piglia sü la chapütscha da Dario chi d'eira crudeda davous ün baunchin. Ella al bütta vi la chapütscha e banduna insembel cun Noelia la gardaroba.

«Robin, am pudessast declerar amo üna jada ils quints da mate?», dumonda Dario, cur cha'ls scolars tiran aint lur giaccas e lur s-charpas chodas. «Eu nu sun simplamaing na bun da far quists quints, eu nu sa co far ...» «Cler», disch Robin e dà ün splat sülla spadla a Dario per til far curaschi. «Perche voust tü insomma ir al gimnasi?», dumonda el davo ün mumaint. Dario dà da las spadlas e disch be da bassin: «Eu less gnir veterinari.» «Uau, veterinari, quai s'affa propa bain cun tai», commentescha Noelia chi ha dudi lur discuors. «Meis sömmi füss da lavurar in üna pastizaria. Eu less savair far svessa bunas dutscharias e tuortas, mmmh ...», disch ella straglüschind dal plaschair. Intant sun eir Silvana ed Andri rivats illa gardaroba, tuots duos ün pa schenats. «Hei Silvana, e tü, fast eir tü l'examen pel gimnasi?», voul savair Noelia. «Na, eu fess plü jent ün giarsunadi da commerzi in üna banca.» «Uuh, in üna banca, nöglia mal!», disch Noelia cun schnöss e tschegna a listess temp da quai malizchus sü per Silvana. «Eu nu sa che ch'eu less far üna jada ed a scoula nu suna neir propa bun», plondscha Andri. In quel mumaint dvainta il plü pitschen da la gruppa il plü grond. Robin va via pro Andri, til metta il man sülla spadla e disch: «Quai nun es ingüna radschun per laschar pender las alas.» Dario sustegna a Robin: «Schi, neir meis frar nu savaiva il prüm che far. El ha lura fat ün 10avel on da scoula e davo ha'l cumanzà ün giarsunadi da mecaniker d'autos. E quai til plascha uossa fich bain.» «Ah schi», disch Noelia cun ögls glüschaints, «as regordais amo dal referat da Toni el Suizo? Quel ha perfin laschà ir seis stüdi e lavura uossa in seis manster da sömmi!» «Schi, quai es bain quel chi fa punts in pajais plü povers», cumplettescha Dario e disch davo ün mumaint: «Important esa chi s'es furtünà – e bleras vias mainan a Roma.» «Hei, tü geni, nun invlidar però quista», disch Silvana cun ün surrier ironic e piglia sü la chapütscha da Dario chi d'eira crodada davo ün bankin. Ella til bütta via la chapütscha e banduna insembel cun Noelia la gardaroba.


Capetel 2: Nus encurin ina stanza d'emprova

Capetel 2: Nus ancuragn egna stànza d'amprova

Tgapetel 2: Nous tschartgagn en local da prova

Chapitel 2: Nus tscherchains ün local da prouva

Chapitel 2: Nus tscherchain ün local da prouva


L'emprema gronda emprova savein nus far tier Robin, ses geniturs lavuran gie tochen la sera tard el hotel. Nus essan lu tut persuls a casa ... ah, sas ti insumma che Andri ei ussa nies niev tecnicist? El suna buc in instrument, ha denton fatg amogna da surprender per nus la glisch ed il tun. Jeu hai marveglias co el sestellegia. El savess gie esser nies manager, quei ha bein mintga band?! E Dario ha detg ch'el suni keyboard! Quei savevel jeu buc ... :-)

L'amprema grànda amprova savagn nus far tier igl Robin, seas geniturs lavuran gea antocen la sera tard agl hotel. Nus eassan lura tut sulets a tgea ... ah, sas tei anzuma c'igl Andri e ussa igl noss nov tecnizist? El sùna betg egn instrumaint, â dantànt fatg amogna da surprender par nus la glisch ad igl tùn. Jou ve marveglias co el sastalegia. El savess gea easser igl noss manager, quegl â bagn mintga band?! Ad igl Dario â getg c'el sùni keyboard! Quegl savev'jou betg ... :-)

L'amprema gronda prova savagn nous far tar Robin, igls sies genitours lavouran gio anfignen la seira tard aint igl hotel. Nous ischan alloura tot sulets a tgesa ... a, sast te ansomma tgi Andri è oss igl noss nov tecnicist? El sunga nign instrumaint, ò dantant fatg amogna da surpiglier la gleisch ed igl tung per nous. Ia va marveglias, scu tg'el sa stalegia. El savess gio esser igl noss manager, chegl ò bagn mintga band?! E Dario ò detg tg'el sunga keyboard! Chegl saveva betg ... :-)

la prüma granda prouva pudainsa fer tar Robin. Sieus genituors lavuran nempe fin la saira tard i'l hotel. Nus essans alura tuot sulets a chesa ... ah, sest tü insomma cha Andri es uossa nos nouv tecniker? El nu suna üngün instrumaint, el ho però dit ch'el guarda da la glüsch e da la tecnica dal tun. Eau sun be buonder, cu ch'el piglia per mauns la chosa. El pudess bain esser nos manager, que ho mincha band! E Dario ho dit ch'el suna il keyboard! Que nu savaivi ... :-)

la prüma gronda prouva pudaina far pro Robin, seis genituors lavuran nempe fin la saira tard i'l hotel. Nus eschan lura tuot sulets a chasa ... Ah, sast tü insomma cha Andri es uossa nos nouv tecniker? El nu suna ingün instrumaint, el ha però dit ch’el guarda da la glüm e da la tecnica dal tun. Eu sun be buonder, co ch'el piglia per mans la chosa. El pudess bain esser nos manager, quai ha mincha band! E Dario ha dit ch'el suna il keyboard! Quai nu savaiva ... :-)


Suenter scola anfla Silvana en siu calzer ina pintga brev smugliada. Cul frunt rubigliau mira ella si e giu en zuler, vesa denton negin. Ella faulda dapart la brev e legia: «Damaun suentermiezdi dallas quater sut la punt.» Ella volva la brev, mo igl ei nudau negliu in speditur. Ella smuglia puspei la brev e metta ella el sac da sia giacca.

Suainter scola tgata la Silvana agl sieus calzer egna pintga breav schmuglieada. Cugl frùnt rabaglieu varda ella sei a giou an zuler, veza dantànt nign. Ella fòlda dapart la breav a ligia: «Damàn suaintermiezgi a las quater sut la pùnt.» Ella volva la breav, mo igl e nudo nagliur egn speditur. Ella schmuglia puspe la breav a meta ella agl satg da la sia giaca.

Siva scola catta Silvana ena pitschna brev smugleida aint igl sies calzer. Cugl front rubaglea vard'la anturn aint igl pierti, vei dantant nign. Ella spleia dapart la brev e ligia: «Dumang sivamezde allas quatter sot la punt.» Ella volva la brev, ma igl è nudo nagliour en speditour. Ella smoglia puspe la brev e la metta ainten la cassatga dalla sia giacca.

Zieva scoula chatta Silvana ün scrittin sgrufligno aint in sia s-charpa. Be buonder guarda ella our in suler, ma ella nu vezza ad üngün. Ella spleja il scrittin e legia: «Damaun zievamezdi a las quatter suot la punt.» Ella volva il scrittin, ma nu chatta üngün speditur. Ella pleja insembel il scrittin e'l chatscha aint giglioffa da sia giacca.

Davo scoula chatta Silvana ün scrittin fodiglià aint in sia s-charpa. Be buonder guarda ella our' in suler, ma ella nu vezza ad ingün. Ella splaja il scrittin e legia: «Daman davomezdi a las quatter suot la punt.» Ella volva il scrittin, ma nu chatta ingün speditur. Ella plaja insembel il scrittin e til chatscha aint illa s-charsella da sia giacca.


La musica ei dad ault, la halla ei stgira e naven dalla tribuna strusch vesan ins tgei che schabegia en halla, perquei ch'ils reflecturs tschorventan. Aschia remarca negin las duas persunas ch'ein vegnidas a discus en halla da gimnastica e che sepusan ussa discretamein encunter il mir: ina ei gronda ed ha in venter tut rodund sut il manti d'unviern, l'autra ei pintga ed eleganta e porta sur il bratsch ina tastga da maun. Cura ch'ils scolars fan puspei cazzola, ei negin pli leu.

La musica e dadòlta, la sala e stgira a davent da la tribuna vez'ign strusch tge ca schabegia an la sala, parquegl c'igls reflecturs tschorvan. Ascheia remartga nign las duas parsùnas c’en vagnidas tut dascus an la sala da gimnastica a ca saposan ussa discretameing ancùnter igl mir: egna e grànda ad â egn vainter tut radund sut igl manti d'unviern, l'otra e pintga ad elegànta a porta sur igl bratsch egna tastga da màn. Cur c'igls sculars fan puspe cazola, e nign ple là.

La musica è dad ot, la sala è stgeira e giu dalla tribuna ins vei strousch, tge tgi capeta an sala, perchegl tg'igls reflectours tschorvaintan. Uscheia nign tgi remartga las dus persungas tg'èn neidas a dascous ainten la sala da gimnastica e tgi sa posan ossa discretamaintg cunter igl meir: Egna è gronda ed ò en vainter tot radond sot igl mantel d'anviern, l'otra è pitschna ed eleganta e porta ena tastga da mang sen bratsch. Cura tg'igls scolars fon puspe gleisch, è nign ple lò.

La musica es fich dad ot, la sela es ins-chürida e davent dal palc as vezza melapaina che chi capita in sela, perque cha'ls reflectuors sorbaintan. Uschè nu do üngün bada a las duos persunas chi sun gnidas adascus illa sela da gimnastica e chi s'haun puzzedas be dadains üsch cunter la paraid: üna da quellas persunas es granda ed ho ün clap buttatsch suot il mantel d'inviern, l'otra es pitschna ed eleganta e porta üna tas-china vi dal bratsch. Cur cha'ls scolars faun darcho glüsch, nun es pü üngün d'intuorn.

La musica es fich dad ot. La sala es ins-chürida e davent dal palc as vezza malapaina che chi capita in sala, perquai cha'ls reflecturs tschiorbaintan. Uschè nu dà ingün bada a las duos persunas chi sun gnüdas adascus illa sala da gimnastica e chi s'han pozzadas be dadaint üsch cunter la paraid: üna da quellas persunas es gronda ed ha ün clap buttatsch suot il mantel d'inviern, l'otra es pitschna ed eleganta e porta üna tas-china vi dal bratsch. Cur cha'ls scolars fan darcheu glüm, nun es plü ingün d'intuorn.


Text dil flyer: Las scolaras ed ils scolars dalla 6avla classa enqueran urgentamein ina stanza d'emprova per exercitar pil concert alla fin digl onn da scola. S'annunziei per plascher tier la 6avla classa dil scolast Valentin, sche Vus saveis metter a disposiziun ina stanza d’emprova. Nus schein ENGRAZIEL FETG!

Text digl flyer: Las scularas ad igls sculars da la 6avla classa anquieran urgiaintameing egna stànza d'amprova par exerzitar pigl conzert a la fegn digl on da scola. S'anunztgead par plascher tier la 6avla classa digl surmester Valentin, scha Vus savez meter a disposiziùn egna stànza d'amprova. Nus giagn GRAZTGA FETG!

Text digl flyer: Las scolaras ed igls scolars dalla 5avla classa tschertgan urgentamaintg en local da prova per exercitar pigl concert alla fegn digl onn da scola. Tgi tgi pò metter a disposiziun en local da prova, duess far igl bagn e s'annunztgier tar la 5avla classa digl scolast Valentin. Nous schagn ANGRAZTG FITG!

Text dal flyer: Las scolaras e'ls scolars da la 6evla classa tscherchan urgiaintamaing ün local da prouva per exerciter per lur concert da la fin da l'an da scoula. Chi chi po metter a disposiziun ün local, dess fer il bain da s’annunzcher tar la 6evla classa da sar magister Valentin Pernisch. GRAZCHA FICHUN!

Las scolaras e'ls scolars da la 6avla classa tscherchan urgiaintamaing ün local da prouva per exercitar per lur concert da la fin da l'on da scoula. Chi chi po metter a disposiziun ün local, dess far il bain da s'annunzchar pro la 6avla classa da sar magister Valentin Bott. GRAZCHA FICHUN!


In'alzada sur els fa ei 'piip piip' el sac dalla giacca da Robin che spetga ensemen cun Dario all'entrada dall'ustria. «Nua ein tschels?», sedamonda Dario che raquintass aschi bugen ad els da siu di al gimnasi. Robin pren siu telefon orda sac, arva cun frunt rubigliau il maletg ch'ei gest arrivaus ed entscheiva a rir. «Cheu, mira, jeu sai nua che nus anflein els!»

Egn'alzada sur els fa'gl «piip piip» agl satg da la giaca digl Robin ca spetga anzemel cugl Dario agl zuler da l'ustreia. «Noua en tschels?», ampeara igl Dario ca raquintass aschi bugent ad els digl sieus gi agl gimnasi. Igl Robin prenda igl sieus telefon or da satg, earva igl maletg c'e gest rivo ad antscheva a rir. «Qua, varda, jou se noua ca nus catagn els!»

En plang sur els fògl 'piip piip' ainten la cassatga dalla giacca da Robin tgi spetga ansemen cun Dario all'antrada dall'ustareia. «Noua èn tschels?», sa dumonda Dario tgi rachintess schi gugent ad els digl sies de aint igl gimnasi. Robin peglia igl sies telefon or da cassatga, derva igl maletg tg'è gist rivo cun igl front rubaglea ed antscheva a reir. «Cò, varda, ia sa noua tgi nous cattagn els!»

Ün plaun sur els fo que 'piip piip' illa giglioffa da la giacca da Robin chi spetta cun Dario dadour l'ustaria. «Inua sun ils oters?», as dumanda Dario chi als quintess uschè gugent da sieu di d'examen al gimnasi. Robin piglia sieu telefonin our da giglioffa, evra da que skeptic la fotografia chi'd es güst riveda e cumainza a rir: «Cò, guarda, eau se, inua ch'els sun!»

Ün plan sur els faja 'piip piip' illa s-charsella da la giacca da Robin chi spetta cun Dario dadour l'ustaria. «Ingio sun tschels?», as dumonda Dario chi tils quintess uschè jent da seis di d'examen al gimnasi. Robin piglia seis telefonin our da


Tuttenina audan ins Robin: «Tgi che semna bien graun, vegn ad haver bien paun.» Ils auters semeinan e vesan ch'el ei sefermaus avon in'inscripziun da sgrafit sin ina dallas casas. Dario vul entscheiver a declarar ad el la muntada, mo Robin interrumpa el vehementamein: «Hei, exact quei eisi! Quei ei la sligiaziun!» «Co duei in sgrafit gidar nus vinavon?», gnugna Andri. Noelia e Silvana claprognan culs dents. «Sp-p-pert... v-v-vi-na-na-v-von...», din ellas.

Tutanegna od'ign igl Robin: «Tgi ca semna bùn gràn, vean a ver bùn pàn.» Igls oters savolvan a vezan c'el e sto eri tier egn'inscripziùn da sgrafit sen la fatschada d'egna da las tgeas. Igl Dario vut antschever a declarar ad el la muntada, mo igl Robin interrumpa vehementameing el: «Hei, exact quegl e'gl! Quegl e la schliaziùn!» «Egn sgrafit nus de gidar venavànt?», gnurgna igl Andri. La Noelia a la Silvana clapregian cugls daints. «Sp-p-peart... v-v-ve-na-na-v-vànt...», gin ellas.

Tottanegna ins sainta Robin: «Tgi tgi semna bagn grang, vign ad aveir bung pang.» Igls oters sa volvan e veian tg'el è sa farmo davant en'inscripziun da sgrafit sen egna dallas tgesas. Dario vot antschever a declarar ad el la muntada, ma Robin igl interrompa vehementamaintg: «Hei, exact chegl ègl! Chegl è la schliaziun!» «Scu duess en sgrafit ans gidar anavant?», gnugna Andri. Noelia e Silvana clappegian cun igls daints. «Sp-p-pert... a-a-an-an-av-v-ant...», deian ellas.

Tuot in üna vouta s'oda a Robin: «Chi bain semna, bain racoglia.» Ils oters as volvan e vezzan ch'el s'ho fermo davaunt ün'inscripziun sün üna da las chesas. Dario voul cumanzer a declarer che cha'l sgrafit significha, ma Robin l'interrumpa cun ün tun energic: «Hei, precis! Que es la soluziun!» «E cu ans vess ün sgrafit da güder inavaunt?», rögna Andri. Noelia e Silvana battan culs daints. «Sv-v-velt... i-i-i-na-na-v-vaunt...», barbottan ellas.

Dandettamaing as doda a Robin: «Chi bain semna, bain racoglia.» Tschels as volvan e vezzan ch'el s'ha fermà davant ün'inscripziun sün üna da las chasas. Dario voul cumanzar a declerar che cha'l sgrafit significha, ma Robin til interrumpa cun ün tun energic: «Hei, precis! Quai es la soluziun!» «E co ans vess ün sgrafit da güdar inavant?», rögna Andri. Noelia e Silvana battan culs daints. «Sv-v-velt... i-i-i-na-na-v-vant...», crabottan ellas.


Per sepreparar pigl examen d'admissiun al gimnasi fan Robin e Dario pensums supplementars en stanza dil scolast Valentin. Ordado neiva ei scrottas grossas. Robin ha gia finiu siu fegl, duront che Dario studegia aunc adina vid igl emprem pensum. «Ah, jeu sai buca far quei», schema el tut desperaus. «Robin, gidas ti Dario, cu ti has finiu?», damonda il scolast Valentin e Robin tarlischa, cura che Dario dat engrazieivlamein il tgau. «Jeu crei ch'jeu damogni buca quei examen. Mo sche jeu fuss era aschi perderts sco ti!», suspira Dario. El metta ses egliers sil pult e fruscha ils egls staunchels. Robin sesa giu sper Andri e di: «Persuenter gidas ti gie adina mei cul romontsch!» E lu van els dus atras pass per pass il pensum naven dall'entschatta.

Par sapreparar pigl examen d'admissiùn agl gimnasi fan igl Robin ad igl Dario leztgas suplementars an stànza digl surmester Valentin. Ordafora nev'igl grossas scrotas. Igl Robin â gea fito igl sieus figl, dantànt c'igl Dario studegia ànc adigna ved l'amprema leztga. «Ah, jou se betga far quegl», schema el tut despero. «Robin, gidas tei agl Dario, cur ca tei âs fito?», ampeara igl surmester Valentin ad igl Robin targlischa, cur c'igl Dario dat angraztgevlameing digl tgieu. «Jou creg ca jou passi betga que examen. Scha jou fuss me ear aschi scort sco tei!», suspira igl Dario. El meta igls seas igliers segl pult a sfruscha igls îls stàncels. Igl Robin sea giou sper igl Andri a gi: «Parsuainter gidas tei gea adigna a mei cugl rumàntsch!» Ad alura van els dus tras pass par pass la leztga davent da l'antscheata.

Per sa preparar pigl examen d'admissiun agl gimnasi fon Robin e Dario pensums supplementars ainten la stanza digl scolast Valentin. Oravant neivigl minas grossas. Robin ò gio fitto igl sies figl, dantant tgi Dario stebgia anc adegna ve digl amprem pensum. «A, ia sa betg far chegl», schema'l tot despero. «Robin, geidas te a Dario, cura tgi te ast fitto?», dumonda igl scolast Valentin e Robin targleischa, cura tgi Dario dat angraztgevlamaintg digl tgea. «Ia crei betg tg'ia reuschescha chel examen. Angal sch'ia fiss schi scort scu te!», suspeira Dario. El metta igls sies igliers segl pult e sfrouscha igls îgls stanchels. Robin sa tschainta dasper Andri e dei: «Persiva am geidas te gio adegna cun igl rumantsch!» Ed alloura fon els dus pass per pass igl pensum davent dall'antschatta.

Per as preparer pel examen d'admissiun al gimnasi faun Robin e Dario lezchas illa staunza dal magister Valentin Pernisch. A naiva a tschêl ruot. Robin ho già glivro sieu fögl, intaunt cha Dario stüdgia aunch'adüna vi da la prüma lezcha. «Oh na, quella nu se eau fer», suspira el tuot dispero. «Robin, güdast tü a Dario, cur cha tü hest glivro?», dumanda il magister e Robin straglüscha, cur cha Dario do tuot cuntaint dal cho. «Eau craj ch'eau nu saja bun da fer quist examen. Be ch'eau füss uschè scort scu tü!», suspira Dario. El metta sieus ögliers sül pult e sfruscha ils ögls gnecs. Robin tschainta giò sper Andri e disch: «Tü am güdast eir adüna cul rumauntsch!» Ed alura faun els insembel la lezcha.

Per as preparar pel examen d'admissiun al gimnasi fan Robin e Dario lezchas illa stanza dal magister Valentin Bott. I naiva a tschel ruot. Robin ha fingià fini seis fögl, intant cha Dario stübgia amo adüna vi da la prüma lezcha. «Oh na, quella nu saja far», suspüra el tuot disperà. «Robin, güdast tü a Dario, cur cha tü hast fini?», dumonda il magister e Robin straglüscha, cur cha Dario dà tuot cuntaint dal cheu. «Eu crai ch'eu nu saja bun da far quist examen. Be ch'eu füss uschè scort sco tü!», suspüra Dario. El metta seis ögliers sül pult e struscha ils ögls chaps. Robin sezza giò sper Andri e disch: «Tü am güdast eir adüna cul rumantsch!» E lura fan els insembel la lezcha.


Also, jeu sai buc ... haver ina band ei ina caussa, mo nus stuein exercitar e nus duvrein ina stanza d'emprova, sche nus lein dar in concert la fin digl onn da scola. Jeu sperel schon che nus sappien exercitar avunda, pertgei avon l'entira scola less jeu buca seblamar. Manegias propi che nus duessen sepresentar en vestgadira speciala? Jeu sun sceptica ... Ed jeu sperel che miu frar detti a mi aunc in pèr tips, per che jeu sappi migliurar mia performance vid la battaria. El manegia che jeu stoppi aunc exercitar empau, tochen che jeu seigi aschi lunsch. :-( Tier tgi sunein nus insumma la proxima ga?

Also, jou se betg ... ver egna band e egna tgossa, mo nus stuagn trenar a nus duvragn egna stànza d'amprova, scha nus lagn dar egn conzert la fegn digl on da scola. Jou sper schon ca nus setgian exerzitar avunda, partge avànt l'antiera scola less jou betga sablamar. Manegias propi ca nus duessan sapreschantar an raglia speziala? Jou sund sceptica ... Ad jou sper ca mieus frar deti a mei ànc egn peer tips, par ca jou setgi migliurar la mia performance ved la batareia. El manegia ca jou stotgi ànc trenar ampo, antocen ca jou segi aschi lientsch. :-(

Ma, ia sa betg ... aveir ena band è ena tgossa, ma nous stuagn exercitar e nous duvragn en local da prova, schi nous lagn dar en concert la fegn digl onn da scola. Ia sper fitg tgi nous saptgan exercitar avonda, perchegl tgi davant l'antiera scola lessa betg ma blamar. Manegias propi tgi nous duessan ans preschentar an vistgadeira speziala? Ia sung sceptica ... Ed ia sper tgi mies frar am detta anc en pêr tips, per tg'ia saptga migliurar la mia performance ve dalla battareia. El manegia tg'ia stoptga anc exercitar en po, anfignen tg'ia seia schinavant. :-( Tar tgi sunagn nous ansomma la proxima geda?

ma, eau nu se ... avair üna band es üna chosa, ma nus stuvains exerciter e nus druvains ün local da prouva, scha nus vulains der ün concert a la fin da l'an da scoula. Eau speresch cha nus possans exerciter avuonda, eau nu'm vuless nempe blamer davaunt tuot la scoula. Crajast propi cha nus druvains ün outfit speciel? Eau sun skeptica ... ed eau speresch da survgnir auncha ün pêr tips da mieu frer per savair suner propi bain la battaria. El managia ch'eau stöglia auncha exerciter ün pô, fin ch'eau saja uschè inavaunt. Tar chi sunainsa insomma la prosma vouta?

mo, eu nu sa ... avair üna band es üna chosa, ma nus stuvain exercitar e nus dovrain ün local da prouva, scha nus lain dar ün concert a la fin da l'on da scoula. Eu sper cha possan exercitar avuonda, eu nu'm less nempe blamar davant tuot la scoula. Crajast propa cha nus dovrain ün outfit special? Eu sun skeptica ..., ed eu sper da surgnir amo ün pêr tips da meis frar, per savair sunar propa bain la battaria. El manaja ch'eu stöglia amo trenar ün pa, fin ch'eu saja uschè inavant. Pro chi sunaina insomma la prosma jada?


«So, cheu ein ils novs flyers. Quella ga duess ei gartegiar meglier culla stanza d'emprova. Nus havein gie propi saviu far bia dil bien per ina massa glieud!», di Dario cun plascher. «Has scret che nus organiseschien per la fin digl onn da scola in concert?», damonda Silvana. Dario tonscha loschs in cedel ad ella: «Legia tezza!»

«So, qua en igls novs flyers. Quell'ea duess igl gartagear miglier cun la stànza d'amprova. Nus vagn gea propi savieu far blear digl bien par bleara glieud!», gi igl Dario cun plascher. «Âs scret ca nus organiseian par la fegn digl on da scola egn conzert?», ampeara la Silvana. Igl Dario tànscha losch egn flyer ad ella: «Qua, ligia!»

«So, cò èn igls novs flyers. Chest'eda duessigl gartager migler cugl local da prova. Nous vagn gio savia far propi bler digl bagn per ena massa gliout!», dei Dario cun plascheir. «Ast scretg tgi nous organisagn en concert per la fegn digl onn da scola?», dumonda Silvana. Dario tanscha losch en cedel ad ella: «Ligia tezza!»

«So, cò sun ils nouvs flyers. Quista vouta vessans da chatter ün local da prouva. Nus vains propi pudieu fer bger dal bain a fich bgera glieud!», disch Dario tuot satisfat. «Hest scrit cha nus organisains ün concert per la fin da l'an da scoula?», dumanda Silvana. Dario la taundscha vi tuot superbi ün flyer: «Legia svess!»

«So, qua sun ils nouvs flyers. Quista jada vessna da chattar ün local da prouva. Nus vain propa pudü far bler dal bain a fich blera glieud!», disch Dario tuot satisfat. «Hast scrit cha nus organisain ün concert per la fin da l'on da scoula?», dumonda Silvana. Dario tilla tendscha via tuot superbi ün flyer: «Legia svess!»


Negin che po pli far scola suenter quella novitad ed il scolast clauda excepziunalmein in egl. Ils scolars decidan duront pausa d'entscheiver direct suenter scola a schubergiar e far uorden. «E suenter scrivin nus in sms a Dario ed a Robin che nus veglien s'entupar cun els questa sera ell'ustria e lu fagein nus ad els ina surpresa culla stanza d'emprova!», cloma Noelia tuttenina tut incantada. «Ou gie, quels vegnan a far egls!», ri Silvana duront ch'ella betta per legher ina botta da neiv sin Curdin che vegn denton spert d'untgir. Cura che Andri arriva, semeina ella senza dir plaid e tila Noelia anavos en casa da scola. «Quel ha semplamein schau spitgar mei ed ei buca vegnius. Buca da crer!», sevila ella. Noelia quietescha ella aschi bein sco pusseivel e fa patertgar ella vid enzatgei auter: «Hei, easy, nus vein ina stanza d'emprova, quei ei bia pli impurtont!»

Nign ca po ple far scola suainter quella novitad ad igl surmester seara exzepziunalmeing egn îl. Igls sculars dezedan durànt la possa d’antschever direct suainter scola a schubargear ad a far urden. «A suainter scrivagn nus egn sms agl Dario ad agl Robin ca nus viglian s'antupar cun els questa sera an l'ustreia ad alura fagiagn nus ad els egna surpresa cun la stànza d'amprova!», cloma la Noelia tutanegna tut incantada. «Ou ea, quels vignan a far îls!», ri la Silvana, durànt c'ella fiera par legher egna bota da nev segl Curdin, ca vean dantànt speart d'untgir or. Cur c'igl Andri riva, savolva ella sainza gir egn pled a tira la Noelia anavos an la tgea da scola. «Quel â semplameing scho spitgear me ad e betga vagnieu. Betga da crer!», savila ella. La Noelia quietescha ella aschi bagn sco pussevel a gi c'ella degi patartgear ved anzatge oter: «Hei, easy, nus vagn egna stànza d'amprova, quegl e blear ple impurtànt!»

Nign so far ple scola siva da chella novitad ed igl scolast sera excepziunalmaintg en îgl. Igls scolars decidan durant la pôssa d'antschever directamaintg siva scola a nattager e far urden. «E siva scrivainsa en sms a Dario ed a Robin tgi nous igls viglian antupar chesta seira an ustareia ed alloura faschainsa ena surpresa ad els cugl local da prova!», cloma Noelia tottanegna tot incantada. «Ou ea, chels vignan a far îgls!», rei Silvana tg'ella patta per legher ena botta da neiv sen Curdin tgi vign pero d'untgeir spertamaintg. Cura tgi Andri reiva, vo'la sainza deir en pled e teira Noelia anavos an tgesa da scola. «Chel am ò simplamaintg laschea spitgier ed è betg nia. Betg da creir!» sa vilainta ella. Noelia quieta ella schi bagn scu pussebel e fò pansar ella ad ensatge oter: «Hei, easy, nous vagn en local da prova, chegl è bler pi impurtant!»

A la scoula nu pensa pü üngün zieva quella novited, e'l magister serra excepziunelmaing ün ögl. Düraunt la posa decidan ils scolars da cumanzer dalum zieva scoula a cunagir e fer uorden. «Ed alura scrivainsa ün sms a Dario ed a Robin cha nus ans vulessans inscuntrer cun els quista saira ill'ustaria ed alura als fainsa üna surpraisa cul local da prouva!», clama Noelia tuot inchanteda. «Ou schi, quels faron ögls!», ria Silvana büttand per stincal üna buorla da naiv vers Curdin chi po però svelt sguinchir. Cur cha Andri riva, as volva ella sainza dir pled e stira a Noelia in chesa da scoula. «Quel m'ho simplamaing lascho spetter e nun es gnieu. Da nu crajer!», blastemma ella. Noelia la quieta uschè bain scu cha vo e prouva da la distrer: «Hei, easy, nus vains ün local da prouva, que es bger pü important!»

A la scoula nu pensa plü ingün davo quella novità e'l magister serra excepziunalmaing ün ögl. Dürant la posa decidan ils scolars da cumanzar subit davo scoula a pulir e far uorden. «E lura scrivaina ün sms a Dario ed a Robin cha nus ans lessan inscuntrar cun els quista saira ill'ustaria e lura tils faina üna surpraisa cul local da prouva!», cloma Noelia tuot inchantada. «Ou schi, quels faran ögls!», ria Silvana büttond per stincal üna buorra da naiv vers Curdin. Cur cha Andri riva, as volva ella sainza dir pled e stira a Noelia in chasa da scoula. «Quel m'ha simplamaing laschà spettar e nun es gnü. Na da crajer!», blastemma ella. Noelia tilla quieta uschè bain sco chi va e prouva da tilla distrar: «Hei, easy, nus vain ün local da prouva, quai es bler plü important!»


«Oz savein nus exercitar tier mei. Mes geniturs lavuran questa sera el hotel», annunzia Robin l'auter di en scola. «Ok, da mesa las tschun tier tei?», damonda Dario ella runda. «Na, pli bugen pli tard. Jeu mon aunc a ligiar ensemen il pupi vegl dils Casanovas tochen las tschun», informescha Andri. «Gie, ed jeu accumpognel dunna Livers a far cumissiuns. Quei cuoza segir era tochen las tschun», aschunta Noelia. «Bien, lu da mesa las sis tier Robin», decida Dario e tuts dattan il tgau. «Ah, ed jeu fetsch aunc ils novs flyers oz suentermiezdi! Robin, pos gidar mei?» Lez ei incantaus: «Savein nus stampar quels en colur? E tgei manegias, lein aunc metter si in maletg?», damonda el tut interessaus, cura ch'els bandunan la stanza da scola. «Curdin, sas gidar mei culla battaria?», damonda Silvana duront ch'ella pachetescha sia rauba da scola el sacados. «Jeu vegn direct dil trenament. Damonda Andri!», cloma el e cuora naven. Silvana laguota e damonda lu cun in tun indifferent: «Andri, ei quei ok, sche ti gidas mei da purtar la battaria tier Robin?» «Gi-eee, cla-ar», balbegia el e tuschrogna da quei schenau. Noelia mira sin Silvana cun in'egliada triumfonta e svanescha ord stanza sussurond ina canzun melodiusa.

«Oz savagn nus exerzitar tier me. Meas geniturs lavuran questa sera agl hotel», anunztga igl Robin l'oter gi an scola. «Ok, a las quater a measa tier te?», ampeara igl Dario an la runda. «Na, ple bugent ple tard. Jou vont ànc a liear anzemel igl pulpier vigl digls Casanovas antocen las tschentg», infurmescha igl Andri. «Ea, ad jou acumpogn la duna Livers a far cumissiùns. Quegl cuza siir ear antocen las tschentg», aschunta la Noelia. «Bien, alura a las tschentg a measa tier igl Robin», dezeda igl Dario a tuts datan digl tgieu. «Ah, ad jou fetsch ànc igls novs flyers oz suaintermiezgi! Robin, pos gidar a mei?» Lez e incanto: «Savagn nus stampar quels an calur? A tge manegias, lagnsa ànc meter sei egn maletg?», ampeara el tut interesso, cur c'els bandùnan la stànza da scola. «Curdin, sas gidar a mei cun la batareia?», ampeara la Silvana durànt c'ella pacatescha la sia roba da scola agl satgcadoss. «Jou vignt direct digl trenamaint. Ampeara igl Andri!», cloma el a cura davent. La Silvana laguta ad ampeara alura cun egn tùn indiferaint: «Andri, e quegl ok, scha tei gidas a mei da purtar la batareia tier igl Robin?» «E-e-aa,

«Oz savainsa exercitar tar me. Igls mies genitours lavouran chesta seira aint igl hotel», annunztga Robin igl de siva an scola. «Ok, allas quatter e mesa tar tè?», dumonda Dario ainten la runda. «Na, pi gugent pi tard. Ia vign anc a liier ansemen igl palpieri vigl digls Casanovas anfignen las tschintg», infurmescha Andri. «Ea, ed ia accumpogn donna Luzio a far cumischungs. Chegl cozza franc er anfignen las tschintg», agiunta Noelia. «Bagn damai, allas tschintg e mesa tar Robin», decida Dario e tots dattan digl tgea. «A, ed ia fatsch anc igls novs flyers oz sivamezde! Robin, am sast gidar?» Lez è incanto: «Savainsa stampar chels an calour? E tge managez, lainsa anc metter se en maletg?», dumonda'l tot interesso, cura tg'els bandungan la stanza da scola. «Curdin, am sast te gidar cun la battareia?», dumonda Silvana durant tg'ella pachetescha la sia roba da scola aint igl lascher. «Ia vign directamaintg digl trenamaint. Dumonda ad Andri!», cloma'l e corra davent. Silvana strangla e dumonda alloura cun en tung indifferent: «Andri, è chegl ok, schi te am geidas a purtar la battareia tar Robin?» «Ee-eaa,

«Hoz pudainsa exerciter tar me. Mieus genituors lavuran quista saira a l'hotel», disch Robin il di zieva a scoula. «Ok, a las quatter e mez tar te?», dumanda Dario. «Na, pü gugent ün pô pü tard. Eau vegn auncha a lier insembel il palperi vegl dals Schucans fin a las tschinch», infuorma Andri. «Schi, ed eau accumpagn a duonna Madlaina a fer cumischiuns. Que düra garantieu eir fin a las tschinch», agiundscha Noelia. «Bain, in quel cas a las tschinch e mez tar Robin», decida Dario e tuots daun dal cho. «Ah, ed eau fatsch auncha ils nouvs flyers hoz zievamezdi. Robin, am poust tü güder?» Schi cler: «Pudainsa squitscher quels in culur? E che managiast, vulainsa auncha metter tiers ün fotografia?», dumanda el, cur ch'els bandunan la staunza da scoula. «Curdin, am poust güder culla battaria?», dumanda Silvana, intaunt ch'ella metta sia roba da scoula in sia buscha. «Eau vegn direct al trenamaint, dumanda ad Andri!», clama Curdin e cuorra davent. Silvana nu so che dir e dumanda alura cun ün tun indifferent: «Andri, es que ok, scha tü am güdast a purter la battaria tar Robin?» «Sch-iii,

«Hoz pudaina exercitar pro mai. Meis genituors lavuran quista saira a l'hotel», disch Robin il di davo a scoula. «Ok, a las quatter e mezza pro tai?», dumonda Dario. «Na, plü jent ün pa plü tard. Eu vegn amo a liar insembel il palperi vegl dals Schortas fin a las tschinch», infuorma Andri. «Schi, ed eu accumpogn a duonna Madlaina a far cumischiuns. Quai düra garanti eir fin a las tschinch», agiundscha Noelia. «Bain, in quel cas a las tschinch e mezza pro Robin», decida Dario e tuots dan dal cheu. «Ah, ed eu fetsch amo ils nouvs flyers hoz davomezdi. Robin, am poust tü güdar?» «Schi cler, tils pudaina squitschar in culur? E che manajast, laina amo metter pro üna fotografia?», dumonda el, cur ch'els bandunan la stanza da scoula. «Curdin, am poust güdar culla battaria?», dumonda Silvana, intant ch'ella metta sia roba da scoula in sia buscha. «Eu vegn directamaing al trenamaint, dumonda ad Andri!», cloma Curdin e cuorra davent. Silvana nu sa che dir e dumonda lura cun ün tun indifferent: «Andri, am poust tü güdar a portar la battaria pro Robin?» «Sch-iii, cle-er», crabotta el e tussiglia da quai schenà. Noelia guarda sü per Silvana cun ün'ögliada triumfanta e svanischa our da stanza chantinond üna melodia.